Il-Premju Sakharov 2006 – appoġġ għal-Libertà tal-Ħsieb madwar id-dinja

Istituzzjonijiet

Kull sena, il-Parlament Ewropew jagħti l-Premju Sakharov għal-Libertà tal-Ħsieb lil individwi jew organizzazzjonijiet eċċezzjonali li jiġġieldu kontra l-oppressjoni, l-intolleranza u l-inġustizzja.

Il-premju huwa wieħed mill-modi kif il-MPE jfittxu li jippromwovu d-drittijiet tal-bniedem u d-demokrazija fid-dinja.

Żur din il-websajt biex tara l-aħħar aħbarijiet dwar il-persuni nominati, l-għażla u l-għoti tal-premju għall-2006.

Il-premju huwa msemmi għal Andrei Sakharov (1921-1989), wieħed mix-xjenzati ewlenin li żviluppaw il-bomba ta' l-idroġenu għall-Unjoni Sovjetika, u li wara sar wieħed mill-akbar kritiċi tat-tiġrija għall-armi nukleari.

L-attivitajiet tiegħu ġibdu ħafna attenzjoni - fl-Unjoni Sovjetika huwa ntbagħat il-ħabs, waqt li fil-Punent irċieva l-Premju Nobel fl-1975.

L-għan tal-Premju Sakharov, li ġie stabbilit fl-1988, hu li jirrikonoxxi kisbiet f'dawn l-oqsma:

id-difiża tad-drittijiet tal-bniedem u l-libertajiet fundamentali, b'mod partikolari d-dritt ta' l-espressjoni ħielsa

il-protezzjoni tad-drittijiet tal-minoranzi

il-ħarsien tad-dritt internazzjonali

l-iżvilupp tad-demokrazija u l-implimentazzjoni ta' l-istat ta' dritt

Il-premju jingħata lil persuni, assoċjazzjonijiet jew organizzazzjonijiet, irrispettivament minn nazzjonalità, il-post ta' residenza jew il-post fejn ikunu stabbiliti.

Il-Parlament Ewropew għalfejn jappoġġa dan il-premju?

Il-promozzjoni u l-protezzjoni tad-drittijiet tal-bniedem, id-demokrazija u l-istat ta' dritt huwa fost ir-rwoli l-aktar fundamentali tal-Parlament Ewropew.

Dan għandu għadd ta' "għodda", li jinkludu:

Sottokumitat dwar id-drittijiet tal-bniedem biex jissorvelja l-qagħda internazzjonali; rapport annwali dwar id-drittijiet tal-bniedem ġewwa u barra l-UE.

Ir-rapport jelenka l-ksur tad-drittijiet tal-bniedem u jagħmel suġġerimenti prattiċi biex jittejbu l-affarijiet; matul is-sessjonijiet plenarji ta' kull xahar, il-Ħamis wara nofsinhar huwa riżervat għal dibattiti dwar id-drittijiet tal-bniedem.

F'Settembru l-MPE ddiskutew iż-Żimbabwe, il-Korea ta' Fuq u s-Sri Lanka; il-Parlament jadotta wkoll b'mod regolari riżoluzzjonijiet fejn jikkundanna l-gvernijiet li jiksru d-drittijiet tal-bniedem – l-aħħar waħda kienet dwar iċ-Ċina; il-Parlament jista' jiddeċiedi wkoll li jalloka flus ta' l-UE għal proġetti li jippromwovu d-drittijiet tal-bniedem jew id-demokrazija.

Min jagħżel ir-rebbieħ?

Kull sena l-Gruppi Parlamentari fil-Parlament u l-MPE jinnominaw kandidati potenzjali.

Minn din il-lista, il-Kumitat għall-Affarijiet Barranin u dak għall-Iżvilupp jagħżlu flimkien tliet "finalisti".

Il-presidenti tal-gruppi politiċi (il-"Konferenza tal-Presidenti") imbagħad jagħżlu rebbieħ.

Il-premju jingħata formalment mill-President tal-Parlament matul is-sessjoni Plenarja ta' Diċembru, li hija d-data meta d-Dikjarazzjoni Universali tal-Ġnus Magħquda dwar id-Drittijiet tal-Bniedem ġiet iffirmata fl-1948.

Ir-rebbieħ jirċievi ċertifikat u ċekk ta' €50,000.

Waħda mir-rebbieħa tas-sena li għaddiet, Hauwa Ibrahim, użat il-flus tal-premju bie tiffinanzja l-edukazzjoni tat-tfal f'art twelidha, in-Niġerja.

Fi kliemhom stess – ir-rebbieħa tas-sena li għaddiet

SAKHAROV POSTER_MT Is-sena li għaddiet il-Premju Sakharov għal-Libertà tal-Ħsieb ingħata lil tliet rebbieħa: il-moviment ta' protesta "Damas de Blanco", l-avukatessa Niġerjana għad-drittijiet tal-bniedem Hauwa Ibrahim u l-assoċjazzjoni "Reporters without Borders" li tiddefendi l-libertà ta' l-istampa.

Sena wara l-għoti tal-premju għall-2005 aħna kkuntattjajna lir-rebbieħa u saqsejnihom dwar l-effett li l-premju kellu fuq l-attivitajiet tagħhom.

"In-nisa bl-abjad" ("Damas de Blanco") huma grupp ta' nisa li jiġġieldu għad-drittijiet tal-ħabsin politiċi fil-Kuba.

Huma ilhom mill-2004 jipprotestaw b'mod paċifiku kull nhar ta' Ħadd kontra d-detenzjoni kontinwa ta' l-irġiel u l-ulied tagħhom li huma dissidenti politiċi fil-Kuba.

Huma jilbsu l-abjad bħala simbolu tal-paċi u l-innoċenza ta' dawk li ntefgħu l-ħabs.

Sena wara: "Ma tistgħux tifhmu dan x'kien ifisser għalina," qalet waħda min-Nisa lis-Sin.

Laly Garcia, membru tal-Fondazzjoni Nazzjonali Kubana Amerikana li tieħu ħsieb ir-relazzjonijiet man-Nisa bl-Abjad.

Il-premju Sakharov "tahom protezzjoni kbira.

Dan kien ifisser li huma ġew rikonoxxuti barra mill-Kuba u bis-saħħa tiegħu saru wkoll magħrufa ġewwa l-Kuba stess," qalet is-Sin.

Il-premju għenhom ħafna fix-xogħol tagħhom, tahom protezzjoni u rebħilhom ir-rispett tal-Gvern Kuban.

In-Nisa bl-Abjad għadhom qed jiġġieldu għal-libertà ta' l-irġiel tagħhom.

Kull nhar ta' Ħadd huma jilbsu l-abjad u jmorru fil-Knisja ta' Santa Rita f'Miramar, u mbagħad jimxu fis-skiet fit-triq.

Issa n-nies jagħrfuhom, jafu min huma u għalfejn qegħdin fit-triq.

Hauwa Ibrahim hija avukatessa prominenti tad-drittijiet ċivili mill-parti ta' fuq tan-Niġerja, li tiddefendi n-nisa li jistgħu jiġu mħaġġra għall-mewt minħabba adulterju u żgħażagħ li taħt il-liġi Iżlamika tax-Xarija jistgħu jaqalgħu kastig għal serq.

Sena wara li rċiviet il-premju Sakharov, Is-Sin.

Ibrahim hija tal-fehma illi "il-premju qed jiftaħ il-bibien u joffri ħafna opportunitajiet oħrajn".

F'Ġunju-Awissu 2005, waqt li kienet qed tmexxi investigazzjoni uffiċjali dwar il-qtil ta' 6 ċittadini mill-pulizija Niġerjani, hija kitbet rapport ta' 2000 paġna, li ma kienx ġie aċċettat mill-President tal-pajjiż dak iż-żmien.

Wara li rċiviet il-premju Sakharov, wieħed mill-ministri bagħtilha email fejn qalilha li l-president kien qed jifirħilha tal-premju u aċċetta wkoll li juża r-rapport li qabel kien ġie mwarrab.

"Meta ngħatajt il-premju Sakharov, dan ħoloq bidla kbira, viżjoni f'pajjiżi."

Hija ħolqot fond mill-flus li rċeviet mill-PE.

Bosta persuni oħrajn taw kontribut għal dan il-fond u l-imgħax mis-somma għen 14-il tifel u tifla biex jerġgħu jibdew imorru l-iskola.

"L-edukazzjoni tan-nisa għadha problema f'pajjiżi; jiena ħadt l-edukazzjoni tiegħi b'kumbinazzjoni u xtaqt li nerġa' npoġġi dawn il-flus fl-edukazzjoni."

Bħalissa hija professoressa mistiedna fl-Università ta' Saint Louis fl-Istati Uniti.

L-aħbar li ngħatat il-premju Sakharov kienet l-aħbar prinċipali f'rivista ta' l-Università dak iż-żmien.

F'Diċembru 2006 hija ser tmur lura n-Niġerja u tissokta bil-ħidma tagħha fil-qasam tad-drittijiet tal-bniedem.

"Riporters mingħajr Fruntjieri" ("Reporters without Frontiers") hija organizzazzjoni internazzjonali li tiġġieled għal-libertà ta' l-istampa madwar id-dinja.

Hija tiġġieled ukoll għall-protezzjoni tal-ġurnalisti u professjonisti oħra li jaħdmu fil-qasam tax-xandir kontra ċ-ċensura jew l-intimidazzjoni.

Il-kelliem għar-Riporters mingħajr Fruntjieri, Jean-François Julliard, qal, "għalina l-premju tagħna fama u kredibilità aktar minn kull ħaġa oħra għaliex in-nies jiftakru li ngħatajna l-premju s-sena li għaddiet.

Aħna ser inkomplu bil-ħidma tagħna biex niddefendu l-libertà ta' l-istampa".

Kandidati nnominati għall-premju Sakharov 2006

Premju Sakharov_MT Il-kandidati nnominati għall-premju Sakharov jirrappreżentaw firxa wiesgħa ta' oqsma - l-appoġġ għas-soċjetà ċivili kontra reġimi totalitarji, id-difiża tad-drittijiet tal-minoranzi, il-ġlieda kontra l-vjolenza fil-konfront tan-nisa, il-ħidma għall-paċi, id-djalogu u l-libertà ta' l-espressjoni.

L-10 kandidati nnominati għall-2006 ġew ippreżentati nhar it-Tlieta lill-Kumitat Parlamentari għall-Affarijiet Barranin, dak għall-Iżvilupp u s-Sottokumitat għad-Drittijiet tal-Bniedem.

Hélène Flautre, Presidenta tas-Sottokumitat għad-Drittijiet tal-Bniedem, innotat id-diversità tal-kandidati ta' din is-sena u qalet illi "il-premju ta' l-2006 jirrappreżenta sena ta' ħidma tal-PE fil-qasam tad-drittijiet tal-bniedem."

Il-Kumitat għall-Affarijiet Barranin u l-Kumitat għall-Iżvilupp ser jaqblu dwar lista mqassra ta' tliet kandidati fil-25 ta' Settembru, matul laqgħa konġunta.

Il-lista ser tingħadda lill-mexxejja tal-partiti politiċi, il-Konferenza tal-Presidenti, li ser tagħżel ir-rebbieħ f'Ottubru.

Kull kandidat innominat ġie propost minn ta' mill-inqas 37 MPE jew minn grupp politiku.

Hawn isfel ser naraw min huma l-kandidati nnominati, b'deskrizzjoni fil-qosor.

Ingrid Betancourt Politikanta Kolombjana, ex-senatriċi, attivista kontra l-korruzzjoni u t-traffikar tad-droga, li qed tiġġieled biex ittemm il-gwerra ċivili permezz ta' negozjati.

Hija ilha ostaġġ tal-Forzi Armati Revoluzzjonarji tal-Kolombja (FARC) mit-23 ta' Frar, 2002, u ġiet innominata minn Marie-Arlette Carlotti (PES) f'isem grupp ta' MPE.

Kolombja: għal dawk kollha li jiġġieldu għall-ostaġġi maħtufa Grupp ta' persuni (individwi u assoċjazzjonijiet) li qed jiġġieldu kontra l-ħtif ta' ostaġġi u li jappoġġaw lill-vittmi u lill-familji tagħhom fil-Kolombja, fejn insibu 80% ta' l-ostaġġi kollha tad-dinja – jiġifieri aktar minn 3000 ruħ.

Proġett Fulda-Mosocho tal-Prof.

Muthgard Hinkelmann-Toewe L-għan tal-proġett hu li tingħeleb il-problema tal-mutilazzjoni ġenitali tan-nisa (FGM) fir-reġjun tal-Mosocho fil-Kenja u biex jittejbu l-kundizzjonijiet ta' l-għixien tan-nisa.

Bejn l-2002 u l-2005 ir-rata ta' FGM fir-reġjun tnaqqset minn 98% għal 66%.

Il-proġett ġie nnominat minn Alexander Alvaro (ALDE) f'isem grupp ta' MPE.

Vladimir Kozlov Bħala attivist fil-qasam tad-drittijiet tal-minoranzi u d-drittijiet tal-bniedem, huwa l-mexxej ta' l-oppożizzjoni etnika Mari kontra r-reġim totalitarju tar-Republika ta' Mari El (Federazzjoni Russa).

Huwa wkoll kittieb u ġurnalist li jiġġieled għal-libertà ta' l-espressjoni.

Il-Mari Etniċi jappartjenu lill-grupp tal-lingwi Finno-Ugriċi.

Ġie nnominat minn Toomas Ilves (PES) f'isem grupp ta' MPE.

Erwin Kräutler Isqof Kattoliku Awstrijakk, li huwa missjonarju fil-Brażil.

Huwa qed jiġġieled għad-drittijiet tal-minoranzi indiġini u l-preżervazzjoni tal-foresta tropikali fil-Brażil u fir-reġjun kollu ta' l-Amażon.

Somaly Mam Bħala difensura tad-drittijiet tal-bniedem mill-Kambodja, hija qed tiġġieled kontra l-prostituzzjoni tat-tfal u l-jasar sesswali fost in-nisa u t-tfal fil-Kambodja u fil-Grigal ta' l-Ażja.

Hija waqqfet l-assoċjazzjoni AFESIP ( Agir pour les femmes en situation précaire – Azzjoni għan-nisa f'qagħda prekarja), li l-għan tagħha hu li tintegra mill-ġdid mil-lat soċjali lill-vittmi tat-traffikar sesswali.

Ġiet innominata minn Jules Maaten f'isem il-grupp ALDE.

Alexander Milinkevich Il-mexxej ta' l-oppożizzjoni fil-Belarus.

Bħala ex-kandidat presidenzjali kontra l-President Alexander Lukashenko, huwa qed isejjaħ għal ġejjieni demokratiku f'pajjiżu.

F'April 2006 intbagħat il-ħabs għal 15-il jum wara li ħa sehem f'demostrazzjoni mhux awtorizzata f'Minsk.

Ġie nnominat minn Jacek Saryusz-Wolski f'isem il-grupp EPP-ED u minn Brian Crowley f'isem il-grupp UEN.

Ghassan Tueni Bħala ġurnalist u diplomatiku mil-Libanu, huwa jappoġġa b'entużjażmu l-identità Għarbija.

Huwa missier Gebrane Tueni, l-editur ta' gazzetta Lebaniża li ġie maqtul is-sena li għaddiet.

Ġie nnominat għall-premju Sakharov b'tifkira ta' personaġġi Lebaniżi li ġew maqtula: Rafiq Hariri, Basil Lléhan, Samir Kassir, George Haoni u Gebrane Tueni.

Mesfin Wolde-Mariam Membru fondatur ta' EHRCO (Kunsill Etjopjan għad-Drittijiet tal-Bniedem) u difensur tad-drittijiet tal-bniedem, huwa qed jiġġieled kontra l-vjolenza u l-ġuħ fl-Etjopja u għal ordni soċjo-politika aktar umana.

Ġie arrestat f'Novembru 2005, u bħalissa jinsab għaddej minn proċeduri kriminali b'riskju li tinqatagħlu għall-mewt jekk jinsab ħati.

Ġie nnominat minn Ana Gomes (PES) f'isem grupp ta' MPE.

Nisa libsin l-Iswed – Belgrad Din l-organizzazzjoni paċifika femminista-antimilitari mis-Serbja tiġġieled għar-rikonċiljazzjoni bejn in-nazzjonijiet u l-gruppi etniċi f'dik li kienet il-Jugożlavja u għall-għarfien tar-reati mwettqa mill-forzi militari u paramilitari Serbjani matul il-gwerer li ġraw dan l-aħħar.

Ġew innominati minn Jelko Kacin (ALDE) f'isem grupp ta' MPE.

Il-finalisti tal-premju Sakharov

Ir-rebbieħa kollha tal-Premju Sakharov, 1988-2006 Fil-25 ta' Settembru ntagħżlu tliet finalisti għall-premju Sakharov mill-Membri tal-Kumitat għall-Affarijiet Barranin u dak għall-Iżvilupp.

L-għan tal-premju huwa li jippremja lil individwi u lil organizzazzjonijiet li jiġġieldu favur il-libertà tal-ħsieb, irrispettivament minn nazzjonalità jew mill-post ta' residenza tagħhom.

It-tliet kandidati huma, f'ordni alfabetika: - Dawk kollha li qegħdin jiġġieldu favur l-ostaġġi maħtufa fil-Kolombja, rappreżentati minn Ingrid Betancourt u l-Fondazzjoni Pais Libre; - Alexander Milinkevich, mexxej ta' l-oppożizzjoni fil-Belarus u eks-kandidat presidenzjali li ġie impriġunat għal 15-il jum talli ħa sehem f'demostrazzjoni mhux awtorizzat f'Minsk; - Ghassan Tueni, ġurnalista u diplomatiku Lebaniż, li ġie nnominat għall-premju sabiex jiġu kkommemorati s-sagrifiċċji ta' bosta personaġġi Lebaniżi prominenti li sfaw maqtula: Rafiq Hariri, Basil Fuleihane, Samir Kassir, Georges Haoui u Gebrane Tueni.

Il-Konferenza tal-Presidenti sejra tagħżel rebbieħ f'Ottubru.

Il-premju sejjer jiġi ppremjat formalment mill-President tal-Parlament nhar it-13 ta' Diċembru matul is-seduta plenarja.

Il-finalista Sakharov Nru 1: Dawk li qegħdin jiġġieldu favur l-ostaġġi maħtufa fil-Kolombja

Għajnuna għall-ostaġġi tal-Kolombja fit-toroq ta' Pariġi Qabel l-għoti tal-premju Sakharov għal-libertà tal-ħsieb f'Diċembru, il-websajt tal-Parlament qiegħda turi l-profili tat-3 finalisti.

Illum se nagħtu ħarsa lejn in-nomina ta' "Dawk li li qegħdin jiġġieldu favur l-ostaġġi maħtufa fil-Kolombja".

Dan il-grupp huwa rrappreżentat mill-eks kandidat presidenzjali Kolombjan Ingrid Betancourt (hija stess ostaġġ), u l-fondazzjoni "País Libre" (pajjiż liberu) li qiegħda tagħmel kampanja favur dawk miżmuma bħala ostaġġ u l-familja tagħhom.

Il-Kolombja huwa wieħed mill-aktar pajjiżi perikolużi fid-dinja.

Snin twal ta' kunflitt ċivili bejn il-forzi tal-gvern, il-guerrilla tax-xellug, u l-paramilitari tal-lemin ħallew għexieren ta' eluf ta' mejtin u eluf huma miżmuma bħala ostaġġ.

Huwa stmat li attwalment hemm madwar 3000 ruħ miżmuma ostaġġ fil-Kolombja, 80% ta' l-ostaġġi totali tad-dinja.

Barra minn hekk, wieħed irid jiftakar fil-qtil ta' bosta persuni minħabba li l-Kolombja huwa wieħed mill-akbar produtturi tal-kokaina fid-dinja, kummerċ li jħalli ħafna qligħ u li żied il-vjolenza u l-instabbiltà.

Ingrid Betancourt: sostenitriċi tal-paċi fil-Kolombja Ingrid Betancourt ħadmet favur ftehim negozjat biex jissolvew il-problemi tal-Kolombja.

Ħarġet bħala kandidat presidenzjali fl-elezzjoni ta' l-2002 bi programm kontra t-traffikar tad-droga, kontra l-korruzzjoni u l-ħtieġa li jsiru negozjati mal-moviment ġellied FARC (Forzi Revoluzzjonarji Armati tal-Kolombja) - ħaġa li l-gvern beda f'Ottubru.

Betancourt inħatfet fit-23 ta' Frar 2002, u wieħed jemmen li hija miżmuma minn FARC.

Kienet eks MP Kolombjan, Senatur u fundatur tal-partit politiku "Oxygen" li l-għan tiegħu kien li jiżgura tmiem tal-kunflitt ċivili permezz tad-djalogu.

Il-kampanji tagħha kontra t-traffikar tad-droga, il-korruzzjoni fil-ħajja pubblika u l-vjolenza għamlulha ħafna għedewwa.

Irċiviet bosta theddid ta' mewt u rnexxielha tegħleb tentattiv ta' qtil fuqha.

Il-Fondazzjoni "País Libre": sostenitriċi ta' l-ostaġġi u l-familji tagħhom Din il-fondazzjoni Kolombjana indipendenti tagħmel kampanji mhux biss għar-rilaxx ta' l-ostaġġi, iżda wkoll għall-ġid ta' dawk li l-maħbubin tagħhom setgħu ġew maħtufa.

Tgħin ukoll lill-vittmi ta' estorsjoni.

País Libre timmira li tqajjem kuxjenza fuq din il-problema kemm fil-Kolombja kif ukoll fil-bqija tad-dinja u tipprovdi appoġġ u parir lil dawk li sfaw milquta minn ħtif ta' persuna.

Jagħmlu kampanji wkoll għal bidla fil-liġi tal-Kolombja.

Il-fondazzjoni toffri parir psikoloġiku u tagħti parir fuq kif in-nies għandhom jinnegozjaw ma' dawk li jkunu ħatfu lil persuna u li jkunu qegħdin jitolbu riskatt għaliha.

L-organizzazzjoni ma tipparteċipax f'negozjati, lanqas ma tgħin lill-familji b'mod finanzjarju jew tiddenunċja reati lill-awtoritajiet.

Is-servizzi tagħha huma bla ħlas għall-vittmi.

Il-mexxej ta' l-oppożizzjoni tal-Belarus jirċievi n-nominazzjoni għall-premju Sakharov

Alexander Milinkevich jiltaqa' mal-MPE, Jannar 2006 Alexander Milinkevich, fiżiku ta' 59 sena, mexxej ta' l-oppożizzjoni politika tal-Belarus ġie nnominat bħala wieħed mill-finalisti għall-premju Sakharov tal-PE ta' l-2006 għal-libertà ta' l-espressjoni.

L-oħrajn huma dawk li qegħdin jiġġieldu favur l-ostaġġi maħtufa fil-Kolombja u Ghassan Tueni, rappreżentant tal-figuri ewlenin maqtula fil-Libanu.

F'Marzu, is-Sur Milinkevich ħareġ għall-elezzjonijiet Presidenzjali kontra Alexander Lukashenko.

Ir-riżultati ġew ikkundannati mill-UE u mill-US.

Is-Sur Milinkevich safa aktar tard impriġjonat talli għal 15-il jum, ipprotesta kontra r-riżultat.

Is-sostenituri tal-President Lukashenko jgħidu li fl-elezzjoni ta' din is-sena, Lukashenko ġab 82% tal-voti filwaqt li Milnkevich ġab biss 6% tal-voti.

Madankollu, l-għada ta' l-elezzjoni, osservaturi mill-Organizzazzjoni għas-Sigurtà u l-Kooperazzjoni fl-Ewropa (OSCE) iddikjaraw li kienet "mimlija tbagħbis", filwaqt li delegazzjoni ta' MPE ma tħallietx tidħol il-Belarus qabel l-elezzjoni.

Wara l-elezzjoni, il-President tal-Parlament, Josep Borrell, qal li ksur persistenti tad-drittijiet fundamentali tal-poplu tal-Belarus m'huwiex se jkun mingħajr konsegwenzi.

Wara l-elezzjonijiet, is-Sur Lukashenko u bosta ministri ewlenin oħra ma tħallewx jidħlu fl-UE.

Ġurnalisti mill-Belarus onorati Fi Frar ta' din is-sena, Alexander Milinkevich mar fil-Parlament biex jiltaqa' mal-MPE u biex jitlob l-appoġġ tagħhom - għalkemm huwa saħaq li kien il-poplu tal-Belarus li kellu l-muftieħ biex l-affarijiet jinbidlu.

F'Settmbru 2005, riżoluzzjoni mill-Parlament ikkundannat lill-gvern tal-Belarus għall-għeluq matul dawn l-aħħar snin ta' "bosta partiti politiċi, 22 gazzetta u aktar minn 50 NGO favur id-demokrazija…talli kkritikaw lill-President u l-politika tiegħu".

Dan kien l-isfond għall-għoti tal-premju Sakharov għall-2004 lill-Assoċjazzjoni tal-Ġurnalisti tal-Belarus.

Alexander Milinkevich fil-qosor Twieled fl-1947 fi Ħrodna, il-Belarus.

Edukazzjoni: studja l-fiżika u l-matematika fi Hrodna, Franza, l-Istati Uniti u fil-Ġermanja.

Ħajja professjonali: kien il-kap tad-Dipartiment tal-Fiżika ta' l-Università ta' Setif fl-Alġerija (1980-1984); professur assoċjat fl-Università ta' l-Istat ta' Hrodna (1978-1980 u 1984-1990) Karriera politika: assistent sindku ta' Ħrodna 1990-1996 responsabbli għall-edukazzjoni, kultura, kura tas-saħħa, żgħażagħ, sports, mezzi tax-xandir, reliġjon, kuntatti internazzjonali u preservazzjoni storika.

2001: maniġer tal-kampanja għall-kandidat Presidenzjali Siamion Domash.

2006: Kandidat Presidenzjali kontra l-President Lukashenko.

Ġurnalista u politiku Lebaniż – kandidat għall-premju Sakharov

It-tielet finalista għall-premju Sakharov: Ghassan Tueni It-tielet finalista għall-premju Sakharov ta' din is-sena għal-libertà ta' l-espressjoni huwa Ghassan Tueni, ġurnalista Lebaniż, politiku u diplomat.

Huwa jaħdem ħafna favur ħsieb pluralista u tolleranti fil-Libanu u fil-Lvant Nofsani u huwa nnominat f'isem il-vittmi li nqatlu fil-Libanu.

Huwa jissieħeb mal-mexxej ta' l-oppożizzjoni Alexander Milinkevich u ma' dawk li qegħdin jiġġieldu għar-rilaxx ta' l-ostaġġi fil-Kolombja.

Ir-rebbieħ se jitħabbar nhar il-Ħamis.

Ghassan Tueni għandu 80 sena iżda huwa għadu jiġġieled għat-tolleranza f'pajjiż maqsum f'komunitajiet etniċi u reliġjużi: Huwa jippromwovi l-idea ta' nazzjon li jista' jkun b'saħħtu permezz tad-diversità tiegħu u ġġieled għal-libertà u l-unità fil-Libanu tul il-karriera twila tiegħu u minkejja traġedja personali.

Tilef lil martu u lit-tifla tiegħu bil-kanċer, tifel b'inċident tat-traffiku, u l-aħħar wild tiegħu, il-ġurnalista u l-politiku Gebran Tueni, b'karozza bomba.

Is-Sur Tueni huwa sostenitur kbir tad-djalogu li l-Parlament Ewropew qiegħed jippromwovi permezz ta' l-assemblea konġunta tiegħu mal-MP minn pajjiżi fil-parti tan-Nofsinhar tal-Mediterran.

Twieled f'Beirut fl-1926 u mar Harvard, qabel mar lura l-Libanu fl-1948 sabiex ikompli x-xogħol ta' missieru, Gebrane Tueni, jiġifieri dak tat-tmexxija tal-gazzetta indipendenti Għarbija An-Nahar.

Il-karriera politika tiegħu tmur lura għall-1951 u kellu karigi fil-kabinett f'numru ta' gvernijiet Libaniżi, kif ukoll kien ambaxxatur u rappreżentant permanenti mil-Libanu għan-NU bejn l-1977-1982 Nominat f'isem il-figuri Libaniżi maqtulin Is-Sur Tueni qabel li jiġi nnominat għall-Premju Sakharov f'isem il-ħames persuni li ġejjin li nqatlu fil-Libanu: Gebrane Tueni – it-tifel tiegħu, ġurnalista u MP, li ppubblika editorjali li kkritikaw l-okkupazzjoni Sirjana tal-Libanu.

Il-kampanja persistenti tiegħu kontra l-preżenza militari Sirjana u l-influwenza politika tiegħu wasslu għal theddid ta' mewt u eżilju temporanju fi Franza.

Inqatel b'karozza bomba f'Diċembru 2005 jum wara li mar lura fil-Libanu.

Rafik Hariri – il-Prim Ministru tal-Libanu mill-1992-1998 u 2000-2004 li kellu rwol ewlieni fil-bini mill-ġdid ta' Beirut u li ħadem favur l-unità bejn reliġjonijiet differenti u gruppi etniċi.

Inqatel fi Frar 2005 f'attakk b'bomba fuq konvoj f'Beirut ċentrali, li qatel 21 persuna oħra, inkluż l-eks Ministru ta' l-Ekonomija, Bassel Fleihan.

Bassel Fleihan – il-Ministru ta' l-Ekonomija u Kummerċ 2000-2003 u konsulent għall-Ministeru tal-Finanzi mill-1993-1999.

Huwa kellu rwol ewlieni fl-iżvilupp tal-programm ta' riforma ekonomika tal-Libanu.

Ferut fl-attakk b'bomba li qatel lil Rafik Hariri, huwa miet xahrejn wara fi sptar.

Samir Kassir – professur ta' l-università, ġurnalista u storiku, kittieb għall-gazzetta Libaniża ta' kuljum An-Nahar.

Inqatel f'attakk b'karozza bomba f'Beirut f'Ġunju 2005.

George Hawi – politiku Libaniż u eks segretarju ġenerali tal-Partit Komunista Libaniż kien jitkellem kontra l-interferenza Sirjana fl-affarijiet tal-Libanu.

Huwa wkoll safa maqtul f'Beirut f'Ġunju 2005, meta splodiet bomba kkontrollata mill-bogħod impoġġija fil-karozza tiegħu.

Magħżul ir-rebbieħ tal-Premju Sakharov għal-Liberta' tal-Ħsieb 2006

Alexander Milinkevich Alexander Milinkevich huwa r-rebbieħ tal-Premju Sakharov ta' din is-sena.

Il-Konferenza tal-Presidenti, li ġġib flimkien il-mexxejja tal-gruppi politiċi tal-Parlament Ewropew - għażlet li tagħti dan il-premju għal-Liberta' tal-Ħsieb lill-mexxej ta' l-oppożizzjoni fil-Belarus.

Huwa ħareġ għall-elezzjonijiet presidenzjali fil-Belarus f'Marzu li għadda, iżda r-riżultati ta' dawn l-elezzjonijiet ġew ikkundannati kemm mill-Unjoni Ewropew, kif ukoll mill-Istati Uniti.

Aktar tard, is-Sur Milinkevich safa impriġjonat għal 15-il jum, talli ipprotesta kontra r-riżultati.

Qabel saru l-elezzjonijiet, fi Frar, Alexander Milinkevich żar il-Parlament Ewropew u ltaqa' mal-MPE biex jitlob l-appoġġ tagħhom.

Madankollu, id-delegazzjoni ta' MPE ma tħallietx tidħol fil-Belarus mill-awtoritajiet tal-pajjiż.

Alexander Milinkevich għandu 59 sena, u studja l-fiżika u l-matematika fi Franza, fl-Istati Uniti u fil-Ġermanja.

Fil-bidu tas-snin disgħin, kien assistent sindku ta' belt twelidu Ħrodna, u kien responsabbli għall-edukazzjoni, il-kultura, il-kura tas-saħħa, iż-żgħażagħ, l-isports, il-mezzi tax-xandir, ir-reliġjon, il-kuntatti internazzjonali u l-preservazzjoni storika.

L-għoti tal-Premju Sakharov għal-Liberta' tal-Ħsieb għas-sena 2006 għandu jingħata fit-12 ta' Diċembru matul is-seduta plenarja fi Strasburgu, mill-President tal-Parlament Ewropew Josep Borrell.

Il-premju huwa wieħed mill-modi kif il-MPE jfittxu li jippromwovu d-drittijiet tal-bniedem u d-demokrazija fid-dinja.

Il-premju jingħata lil persuni, assoċjazzjonijiet jew organizzazzjonijiet, irrispettivament minn nazzjonalita', il-post ta' residenza jew il-post fejn ikunu stabbiliti.

Ir-rebbieħ jirċievi ċertifikat u ċekk ta' €50,000.

Materjal promozzjonali għal dan il-Premju

Alexander Milinkevich jirċievi l-Premju Sakharov għal-Liberta' tal-Ħsieb

Sakharov2006_Milinkevich Alexander Milinkevich, il-mexxej ta' l-oppożizzjoni fil-Belarus, irċieva l-Premju Sakharov għal-Liberta' tal-Ħsieb mill-President Josep Borrell f'isem il-Parlament Ewropew.

Is-Sur Milinkevich kien ħareġ għall-elezzjonijiet presidenzjali fil-Belarus f'Marzu li għadda, iżda r-riżultati ta' dawn l-elezzjonijiet ġew ikkundannati kemm mill-Unjoni Ewropew, kif ukoll mill-Istati Uniti.

Matul iċ-ċerimonja, il-President Borrell qal li diffiċli li wieħed jemmen li l-ġurnata tal-lum, miljuni ta' persuni madwar id-dinja huma mċaħħdin mid-demokrazija.

Fakkar li l-Unjoni Ewropea għandna dmir speċjali li tiddefendi u tippromwovi d-drittijiet tal-bniedem fid-dinja.

Għalhekk din qatt ma tittollera l-vjolazzjoni tad-dinjita' tal-bniedem u l-oppressjoni tal-valuri demokratiċi.

Huwa saħaq li l-Premju Sakharov 2006 juri din id-determinazzjoni.

Waqt li indirizza lis-Sur Milinkevich, qal: "Int sirt tassew simbolu tar-reżistenza kontra l-oppressjoni u tat-tama għal ġejjieni demokratiku…

Aħna nappoġġjawk fil-ħidma tiegħek għad-demokrazija fil-Belarus u l-aspirazzjoni tas-soċjeta' li tikseb id-dritt li tagħżel il-mexxejja tagħha b'mod demokratiku, id-dritt li jkollha aċċess għal informazzjoni indipendenti, id-dritt li tistabbilixxi NGOs u d-dritt li jkollha sistema ġudizzjarja indipendenti u imparzjali."

"Il-Premju Sakharov din is-sena qiegħed jingħata lit-tama li l-Belarus jsir pajjiż demokratiku u lil kull persuna li jkollha l-kuraġġ li mhux biss toħlom dwar il-liberta' iżda wkoll tagħmilha realta'."

Wara li rċieva l-premju, is-Sur Milinkevich qal li dan għandu jkun ta' dawk kollha li qegħdin ikomplu jiġġieldu għal ħelsien f'pajjiżhom.

"Il-Premju Sakharov huwa eżempju tajjeb ħafna tal-politika morali, huwa sinjal ta' l-għarfien tal-ġejjieni Ewropew tal-Belarus."

Qal li l-awtoritajiet fil-Belarus qegħdin iġibu ruħhom bħal fi żmien l-Inkwiżizzjoni kontra l-avversarji politiċi tagħhom, li ħafna minnhom għebu.

Qal ukoll li huwa favur ir-reżistenza kontra l-oppressjoni mingħajr vjolenza, u fakkar li matul id-dimostrazzjoni ta' Marzu kontra r-riżultati falsifikati ta' l-elezzjonijiet fil-pajjiż, il-bandiera ta' l-Unjoni Ewropea kienet imtellgħa ħdejn dik tal-Belarus, bħala sinjal ta' appoġġ.

Kompla jgħid li fil-Belarus bħalissa qegħdin jergħu jittellgħu monumenti li jonoraw lil Stalin u li qiegħed jiġi mxerred ħafna gideb.

Madankollu, ir-reġim għandu diffikultajiet kbar għaliex l-ekonomija mhix qed taħdem sew u r-Russja qiegħda thedded li twaqqaf it-trattament ekonomiku preferenzjali.

Huwa saħaq li ma jridx li jkun hemm sanzjonijiet ekonomiċi fuq il-Belarus għaliex dawn jaffettwaw l-iktar lil poplu.

Semma l-fatt li l-President tar-Russja Vladimir Putin irid iġiegħel lill-President tal-Belarus Alexander Lukashenko biex jidħol f'unjoni monetarja mar-Russja u biex jniedi kostituzzjoni ġdida li tistabbilixxi unjoni politika magħha.

Għalkemm il-President Lukashenko huwa kontra din it-telfa ta' indipendenza, l-istint ta' sopravivenza politika ta' l-awtoritajiet xorta jista' jwassal biex dawn jogħqodu għar rikjesti Russi.

Fl-istess ħin, l-oppożizzjoni demokratika fil-Belarus mhix kontra r-Russja, għaliex din hija msieħba importanti għal Belarus demokratika u indipendenti.

Is-Sur Milinkevich għamel appell biex l-UE ma tgħollix il-prezz tal-viża għal ċittadini tal-Belarus, għaliex filwaqt li dawn ma jistgħux iħallsu 60 ewro, għandhom bżonn ikunu jistgħu jżommu kuntatt mal-Punent.

Għamel ukoll appell biex l-Unjoni tniedi Fond għad-Demokrazija sabiex tkun tista' tieġu azzjoni f'pajjiżi b'mexxejja dittatorjali.

Huwa temm billi rringrazzja l-Parlament Ewropew għall-appoġġ tiegħu.

Il-premju huwa wieħed mill-modi kif il-MPE jfittxu li jippromwovu d-drittijiet tal-bniedem u d-demokrazija fid-dinja.

Ir-rebbieħ jirċievi ċertifikat u ċekk ta' €50,000.


It-Tlieta fil-Plenarja: Kummissarji ġodda u ilma nadif aftar

Istituzzjonijiet

Il-PE japprova standards ogħla għall-ilma ta' taħt l-art

Matul is-seduta plenarja ta' nhar it-Tlieta, il-PE ivvota favur, b'maġġoranza kbira, għall-Kummissarji l-ġodda mir-Rumanija u l-Bulgarija li se jidħlu fil-kariga tagħhom nhar l-ewwel ta' Jannar 2007.

Il-Membri vvutaw ukoll favur it-titjieb ta' standards ogħla ta' ndafa għall-ilma ta' taħt l-art, li huwa l-ikbar sors tax-xorb pubbliku fħafna reġjuni.

Il-Membri japprovaw il-Kummissarji nominati

Il-Membri vvutaw b'maġġoranza kbira favur iż-żewġ Kummissarji l-ġodda, il-Bulgara Meglena Kuneva (protezzjoni tal-konsumatur), u r-Rumen Leonar Orban (multilingwiżmu), it-tnejn jibqgħu fil-kariga sal-31 ta' Ottubru 2009.

L-approvazzjoni mill-Parlament tiftaħ it-triq lill-Kunsill biex jaħtarhom formalment bħalha membri komplet tal-Kummissjoni minn l-1 ta' Jannar 2007.

Nhar it-27 ta' Novembru, il-President tal-Kummissjoni Ewropea, Barroso qal li jemmen "b'mod ferm li ż-żewġ kandidati urew l-integrità u l-indipendenza tagħhom, il-kompetenza ġenerali u l-esperjenza professjonali, kif ukoll l-impenn ġenwin Ewropew tagħhom."

Ilma ta' taħt l-art iktar nadif

Il-Parlament Ewropew approva leġislazzjoni ġdida li ttejjeb il-livelli ta' ndafa ta' l-ilma ta' taħt l-art.

Il-Parlament jixtieq jitlob għal miżuri iktar ogħla mill-Istati Membri sabiex kemm jista' jkun jevitaw li sustanzi perikolużi jikkontaminaw l-ilma ta' taħt l-art.

Dan minħabba dan l-ilma huwa s-sors prinċipali għax-xorb fħafna reġjuni.

L-iskop tad-direttiva ġie estiż sabiex l-għan ikun li jipproteġi mhux biss kontra l-polluzzjoni iżda anke kontra d-degradazzjoni.

Ir-regolamant ma jimpeddixxix l-Istati Membri li jintroduċu miżuri ta' protezzjoni iktar stretti.

Ir-rapporteur fil-Kumitat ta' l-Ambjent Christa Klass (PPE-DE) MPE, Ġermanja, qalet li "L-ilma ta' taħt l-art jikkostitwixxi r-riżors naturali l-iktar importanti iżda madankollu nofs il-postijiet fejn wieħed isib ilma ta' taħt l-art fl-UE huma kkontaminati u ma jistgħux jitnaddfu qatt iktar.

Għalhekk hemm bżonn li nipproteġuhom aħjar."

20061213STO01482 Il-Ħatra tal-Kummissarji l-ġodda Il-Ħarsien ta' l-ilma ta' taħt l-art


Adottat il-ftehim dwar REACH

Jintlaħaq ftehim dwar REACH

Il-Parlament adotta il-kompromess li ntlaħaq f'negozjati mal-Kunsill dwar REACH, ir-regolament il-ġdid dwar is-sustanzi kimiċi b'maġġoranza kbira.

Meta dan jidħol fis-seħħ, il-produtturi ser ikollhom jirreġistraw dawk is-sustanzi kimiċi kollha li kull sena jiġu prodotti jew importati fi kwantitajiet akbar minn tunnellata.

F'każ ta' sustanzi iktar perikolużi, il-produtturi ser ikollhom jagħmlu pjan ta' sostituzzjoni biex jibdew jużaw alternattivi iktar siguri.

Il-kompromess li ntlaħaq mal-Kunsill u li kien appoġġjat minn erba' gruppi politiċi tal-PE (PPE-ED, PES, ALDE, UEN) ġiet adottat b'529 vot favur, 98 kontra u 24 astensjoni.

Wara l-votazzjoni, il-President tal-Parlament Ewropew Josep BORRELL qal: "Din il-votazzjoni fuq wieħed mill-iktar testi kumplikati fl-istorja ta' l-UE, tistabilixxi leġislazzjoni essenzjali li tipproteġi s-saħħa pubblika u l-ambjent mir-riskji assoċjati mas-sustanzi kimiċi, mingħajr ma thedded il-kompetittivita' Ewropea."

Il-pakkett leġislattiv REACH għandu l-għan li jieħu post madwar 40 testi leġislattivi li jeżistu bħalissa u li m'għadhomx ikkunsidrati tajbin biżżejjed biex jinkoraġġixxu l-innovazzjoni jew jipprovdu protezzjoni xierqa għall-ambjent jew għall-pubbliku ġenerali.

Għalhekk ser ikun hemm regolament wieħed u sistema waħda għar-reġistrazzjoni, l-evalwazzjoni u l-awtorizzazzjoni tas-sustanzi kimiċi.

Ir-reġistrazzjoni tas-sustanzi

REACH tirrikjedi li s-sustanzi u prodotti kimiċi jkunu reġistrati ma' l-Aġenzija Ewropea għas-Sustanzi Kimiċi, qabel jiġu prodotti jew imqiegħda fis-suq.

Din l-aġenzija għanha tiġi stabbilita f'Ħelsinki.

Il-Bord ta' Tmexxija ta' l-Aġenzija ser jinkludi żewġ persuni indipendenti maħtura mill-Parlament Ewropew.

Barra minn hekk, qabel ma jinħatar, il-kandidat magħżul għal Direttur Eżekuttiv għandu jagħmel stqarrija quddiem il-Parlament Ewropew u jwieġeb mistoqsijiet mill-MPE.

L-iskema ta' reġistrazzjoni eventwalment għandha tinkludi kemm is-sustanzi kimiċi il-ġodda kif ukoll dawk li diġa' jeżistu, jiġifieri madwar 30,000 sustanza.

Dawn is-sustanza kollha għandhom ikunu reġistrati sa l-2018.

Id-dejta dwar dawn il-prodotti għandha tiġi ppreżentata permezz ta' rapporti dwar is-sikurezza ta' sustanzi kimiċi.

L-ammont ta' dejta li għandha tkun ipprovduta tiddependi skond kemm il-prodott ikun perikoluż, l-ammont ta' sustanza prodotta jew importata, u kemm ikun hemm espożizzjoni għas-sustanza.

Teżisti wkoll proċedura ta' reġistrazzjoni flessibbli għal sustanzi prodotti jew importati fi kwantitajiet żgħar (bejn tunnellata u għaxar tunnellati fis-sena), sakemm dawn ma jkunux potenzjalment perikolużi.

B'hekk jitnaqqsu l-piż ta' proċeduri amministrattivi u l-ispejjeż għal kumpaniji żgħar.

Fi żmien 12-il sena, il-Kummissjoni għandha tiddeċiedi jekk għandhiex testendi l-obbligu li jsiru rapporti dwar is-sikurezza ta' sustanzi kimiċi meta dawn jiġu prodotti jew importati fi kwantitajiet ta' inqas minn għaxar tunnellati fis-sena.

Fil-każ ta' sustanzi karċinoġeniċi, mutaġeniċi jew tossiċi għar-riproduzzjoni, din id-deċiżjoni għandha tittieħed fi żmien seba' snin.

Awtorizzazzjoni ta' sustanzi perikolużi

Is-sistema REACH tirrikjedi wkoll li ssir proċedura speċjali ta' awtorizzazzjoni għall-maġġoranza ta' sustanzi perikolużi - madwar 3,000 - speċjalment meta sustanza tkun persistenti, bijo-akkumulattiva u tossika; persistenti ħafna u bijo-akkumulattiva ħafna; jew karċinoġenika, mutaġenika jew tossika għar-riproduzzjoni.

Fil-fatt, ser ikun hemm trasferiment tar-responsabbilta' għall-analiżi tar-riskju mill-aġenziji governattivi għall-produtturi jew importaturi.

Għas-sustanzi l-iktar perikolużi, il-produtturi ser ikollhom l-obbligu li jniedu pjan sabiex dawn is-sustanzi jkunu sostitwiti b'alternattivi iktar siguri.

F'każ li ma tkun teżisti ebda alternattiva, il-produtturi ser ikollhom jippreżentaw pjan ta' riċerka u żvilupp biex isibu sustanza alternattiva.

Fil-każ ta' sustanzi li jkollhom proprjetajiet li jfixklu s-sistema endokrina, ġiet mifthiema klawsola sabiex wara sitt snin tiġi evalwata l-possibilta' li dawn jiġu inklużi fost dawk is-sustanzi li jistgħu jiġu awtorizzati skond il-vantaġġi soċjali u ekonomiċi tagħhom.

L-obbligu tal-prudenza

L-obbligu tal-prudenza huwa inkluż fir-regolament permezz ta' premessa li tfakkar li l-produzzjoni, l-importazzjoni jew it-tqegħid fis-suq ta' sustanzi għandu jsir b'mod prudenti u responsabbli, sabiex jiġi żgurat kemm jista' jkun li dawn ma jagħmlux ħsara lis-saħħa tal-bniedem jew l-ambjent.

Il-benessari ta' l-annimali

Rigward il-promozzjoni ta' alternattivi għall-ittestjar fuq l-annimali, min ikun involut ser ikollha 45 ġurnata ċans biex jesprimi l-opinjoni tiegħu qabel isir kwalunkwe pjan għall-ittestjar fuq l-annimali.

Waqt li għandha tiġi evitata d-duplikazzjoni ta' dan it-tip ta' ittestjar, informazzjoni dwar it-tossiċita' fuq il-bniedem għandha tinġabar, jekk ikun possibli, permezz ta' metodi alternettivi, bħal dawk in vitro .

Dawn il-metodi alternattivi għandhom jiġu validati mill-Kummissjoni.

L-għoti ta' informazzjoni

Ser ikun hemm ukoll obbligu li tingħata informazzjoni lill-pubbliku dwar is-sustanzi kimiċi jew perikolużi li jkunu jinsabu fil-prodotti, fi kwantitajiet ta' iktar minn 0.1% tal-piż totali tal-prodott.

Il-Kummissjoni għandha tikkunsidra u teżamina l-possibiltajiet għat-twaqqif ta' marka ta' kwalita' Ewropea.

REACH għandha tidħol fis-seħħ mill-1 ta' Ġunju 2007.

Proċedura: Kodeċiżjoni

20061213IPR01493 Ir-Reġistrazzjoni, l-Evalwazzjoni, l-Awtorizzazzjoni u r-Restrizzjoni ta' Sustanzi Kimiċi (REACH) Il-klassifikar, l-ippakkjar u t-tikkettar ta' sustanzi perikolużi u li tistabbilixxi Aġenzija Ewropea għas-Sustanzi Kimiċi Background note: REACH, second reading of chemicals regulation


Fond Ewropew ġdid ta' aġġustament għall-globalizzazzjoni

Politika tax-xogħol

Il-Membri approvaw ftehim li ntlaħaq bejn il-Kumitat għall-Impjiegi u l-Affarijiet Soċjali u l-Kunsill wara li saru negozjati informali dwar il-proposta tal-Kummissjoni għall-ħolqien ta' Fond Ewropew ta' aġġustament għall-Globalizzazzjoni.

Dan għandu jipprovdi sa €500 miljun fis-sena biex dawk il-ħaddiema li spiċċaw bla xogħol minħabba l-effetti tal-globalizzazzjoni, jingħataw għajnuna biex jerġgħu jintegraw ruħhom fis-suq tax-xogħol.

Il-Parlament approva ir-rakkomandazzjoni tal-Kumitat għall-Impjiegi, il-Fond Ewropew ta' Aġġustament għall-Globalizzazzjoni ( European Globalisation Adjustment Fund - EGF), li issa jista' jibda jopera mill-1 ta' Jannar 2007.

Matul in-negozjati, il-Kunsill aċċetta l-maġġoranza tar-rikjesti fir-rapport imħejji minn Roselyne BACHELOT-NARQUIN (EPP-ED, FR).

Il-Parlament enfasizza l-fatt li minkejja l-effetti pożittivi tal-globalizzazzjoni fuq it-tkabbir ekonomiku u l-impjiegi, din xorta jista' jkollha konsegwenzi negattivi għall-ħaddiema l-iktar vulnerabbli u dawk l-inqas kwalifikati f'ċertu setturi.

Għalhekk, għandha tingħata assistenza mill-EGF sabiex tiġi pprovduta s-solidarjeta' u l-appoġġ meħtieġ minn ħaddiema individwali li jkunu tilfu xogħolhom minħabba tibdil strutturali fil-kummerċ dinji.

Il-Fond m'għandhux jiffinanzja r-ristrutturazzjoni ta' kumpaniji jew ta' setturi individwali.

Skond il-Parlament, għandhom jiġu appoġġjati biss miżuri attivi fis-suq intern u mhux miżuri passivi ta' protezzjoni soċjali.

Għalhekk l-EGF għandu jkollu l-għan li jistimula t-tkabbir ekonomiku u joħloq iktar xogħolijiet fl-Unjoni Ewropea.

Min hu eliġibbli għal finanzjament mill-EGF?

Il-Membri riedu jiżguraw li l-għajnuna mill-EGF tkun tista' tingħata f'aktar każijiet.

L-assistenza għandha tikkonċentra fuq dawk il-ħaddiema li jiġu mqiegħda bla xogħol f'dawk l-oqsma li l-iktar ikunu affettwati meta bidliet strutturali kbar fis-sistemi kummerċjali dinjija.

Dawn jistgħu jwasslu għal tfixkil ekonomiku serju, bħal żieda sostanzjali fl-importazzjonijiet fl-UE, tnaqqis rapidu tas-sehem mis-suq ta' l-UE f'settur partikolari, jew delokalizzazzjoni lejn pajjiżi terzi.

Għalhekk l-EGF għandha tapplika meta:

- mill-inqas 1000 ħaddiema jitilfu xogħolhom f'kumpanija fi Stat Membru, inklużi dawk li jaħdmu mal-fornituri tagħha jew mal-produtturi li huma eqreb tal-punt tal-bejgħ milli tal-punt tal-produzzjoni, fuq perjodu ta' erba' xhur;

- mill-inqas 1000 ħaddiema, b'mod partikolari minn SMEs differenti, jitilfu xogħolhom fuq perjodu ta' disa' xhur minħabba kriżi settorali f'reġjun partikolari;

- fi swieq tax-xogħol żgħar, jew f'ċirkustanzi eċċezzjonali, l-għajnuna tista' tingħata jekk dan it-telf ta' xogħol ikollu impatt serju fuq l-impjegar u fuq l-ekonomija lokali, anke jekk il-kundizzjonijiet l-oħra ma jkunux sodisfatti.

Kull sena ser jiġu allokati 15% tal-fondi dawn iċ-ċirkustanzi eċċezzjonali u għal swieq tax-xogħol żgħar.

Peress li d-dislokazzjoni ekonomika mhux neċessarjament tkun ikkonċentrata fi Stat Membru wieħed, l-Istati Membri jistgħu f'ċirkustanzi eċċezzjonali, jippreżentaw rikjesta konġunta għall-assistenza mill-EGF.

Minn fejn jiġu l-fondi?

Ma teżisti l-ebda dispożizzjoni finanzjarja għall-EGF fil-qafas finanzjarju ta' l-UE għall-perjodu 2007-2013.

Il-proposta tal-Kummissjoni tgħid li għandu jkun hemm limitu ta' €500 miljun fis-sena u dan il-fond ser jiġu ffinanzjati minn fondi oħra li ma jkunux intefqu kollha.

X'tip ta' miżuri jistgħu jiġu ffinanzjati?

Kontribuzzjoni finanzjarja għandha tingħata għal miżuri attivi tas-suq ta' l-impjiegi, b'mod partikulari:

- għajnuna għat-tfittix ta' impjieg, gwida dwar ix-xogħol, taħriġ imfassal apposta u taħriġ mill-ġdid li jinkludu ħiliet ta' l-ICT u ċertifikazzjoni ta' l-esperjenza miksuba, għajnuna għal klassifikazzjoni mill-ġdid u promozzjoni ta' l-intraprenditorjat jew għajnuna għal impjieg indipendenti;

- miżuri b'limitu ta' żmien u speċjali, bħal sussidji għal meta wieħed ikun qed ifittex impjieg, sussidji għall-mobilita', jew sussidji lill-individwi li jieħdu sehem f'attivitajiet ta' tagħlim matul il-ħajja kollha u attivitajiet ta' taħriġ;

- miżuri li jistimulaw, b'mod partikulari lil ħaddiema żvantaġġati jew akbar fl-eta', sabiex jibqgħu jew jerġgħu jidħlu fis-suq tax-xogħol.

Meta ser jibda l-EGF?

L-EGF tista' tibda minn meta r-regolament il-ġdid jidħol fis-seħħ, jiġifieri meta tispiċċa din il-proċedura ta' kodeċiżjoni.

Issa li l-kompromess informali ġie adottat mill-Parlament, il-proċedura tkun tista' tintemm sabiex l-EGF jibda jopera mill-bidu tas-sena d-dieħla.

Għal aktar informazzjoni

Il-Kummissjoni għandha ttella' websajt, disponibbli fil-lingwi uffiċjali kollha tal-Komunita', biex tipprovdi informazzjoni dwar l-EGF, tagħti għajnuna fl-applikazzjonijiet u tgħarraf liema applikazzjonijiet ġew aċċettati jew le.

Proċedura: Kodeċiżjoni Dibattitu: 11.12.06

20061208IPR01263 Il-Fond Ewropew ta' aġġustament għall-Globalizzazzjoni


Aġġornament tar-regoli dwar ix-xandir tar-reklami

Tagħrif

Il-Parlament approva xi tibdil fir-regoli dwar ir-reklami mxandra fuq it-televiżjoni fl-Ewropa, u approċċ ġdid f'każijiet meta prodotti kummerċjali jintwerew matul i x-xandir barra l-ħin tar-reklami.

Ir-rapport adottat ikabbar l-ambitu tad-'Direttiva mingħajr Fruntieri' ta' l-1997 sabiex din tkun tapplika għas-servizzi awdjoviżivi kollha, inkluż mezzi ta' xandir ġdid.

Il-Membri qablu li kull 30 minuta għandu jkun hemm waqfa għar-riklami matul films u xi programmi televiżi oħrajn.

Prodotti kummerċjali ser ikunu jistgħu jintwerew barra l-ħin tar-reklami f'każijiet limitati biss.

L-għan tal-proposta għal direttiva ġdida, li issa qed tiġi msejħa id- Direttiva dwar is-Servizzi tal-Midja Awdjoviżiva , huwa li taġġorna d-direttiva Televiżjoni mingħajr Fruntieri sabiex xandara pubbliċi u privati, kif ukoll produtturi indipendenti, ikunu jistgħu jaħdmu fl-istess kundizzjonijiet.

Barra minn hekk, id-direttiva l-ġdida għandha wkoll tinkludi tipi ta' midja ġodda.

Permezz ta' l-emendi adottati mill-Parlament, l-Istati Membri ser ikunu jistgħu jimponu regoli iktar stretti iżda ġustifikati kontra abbużi minn fornituri ta' servizzi awdjoviżivi bbażati fi Stati Membri oħrajn ta' l-UE.

Kundizzjonijiet stretti dwar ix-xandir ta' prodotti kummerċjali

Il-Membri qablu li każijiet fejn prodotti kummerċjali jintwerew matul ix-xandir barra l-ħin allokat għar-reklami għandhom ikunu pprojbiti ħlief matul ċerti tipi ta' programmi speċifiċi.

Barra minn hekk, meta jintwerew, dan għandu jsir skond kundizzjonijiet stretti.

Għalhekk prodotti kummerċjali li jintwerew barra l-ħin tar-reklami m'għandhomx jixxandru matul l-aħbarijiet jew programmi ta' attwalita', programmi għat-tfal, dokumentarji jew programmi li jagħtu xi tip ta' avviż.

Madankollu, l-Istati Membri xorta jistgħu jippermettu li dawn jixxandru matul, fost oħrajn, programmi ċinematografiċi, films, sensiliet tat-televiżjoni u programmi sportivi.

Barra minn hekk, il-props tal-produzzjoni għandhom ikunu permessi f'każijiet fejn ma jsir l-ebda ħlas.

Dan ifisser li ċerti prodotti jew servizzi li jiġu pprovduti b'xejn, jistgħu jkunu inkużi fil-programm.

Meta t-tqegħid ta' prodotti barra l-ħin tar-reklami jkun permess, ix-xiri jew kiri tal-prodotti jew servizzi mxandra xorta m'għandux ikun inkoraġġut b'mod dirett u lanqas m'għandhom jagħtu prominenza żejda lill-prodott ikkonċernat.

Barra dan, matul il-programm għandu jkun hemm notifikazzjoni adegwata li jkun qiegħed jintwera prodott kummerċjali barra l-ħin allokat għar-reklami mill-inqas kull 20 minuta, kif ukoll fil-bidu u fl-aħħar tal-programm.

Għandu jkun hemm ukoll projbizzjoni totali fil-każ ta' sigaretti jew prodotti oħra li jkun fihom it-tabakk, kif ukoll mediċini li jistgħu jinxtraw biss bi preskrizzjoni tat-tabib.

Regoli ġodda dwar ir-reklamar

Il-Parlament għażel ukoll li jillimita l-ħin tar-reklamar.

Fil-każ ta' films magħmula għat-televiżjoni, programmi ċinematografiċi, programmi għat-tfal, u aħbarijiet, ir-reklami għandhom jixxandru biss kull 30 minuta.

Il-Kummissjoni kienet ipproponiet li dan isir kull 35 minuta.

Barra minn hekk, wieħed għandu jkun jista' jagħraf b'mod ċar li jkunu qegħdin jixxandru reklami jew perjodi ta' telebejgħ.

Il-proporzjon ta' forom qosra ta' riklamar bħal riklami u telebejgħ f'siegħa partikulari m'għandux jaqbeż l-20%.

Il-Parlament irid wkoll li l-Istati Membri u l-Kummissjoni "jinkuraġġixxu lill-fornituri tas-servizzi awdjoviżivi biex jiżviluppaw kodiċi ta' kondotta rigward programmi għat-tfal li jkun fihom jew li jiġu interrotti minn riklamar, sponsorjar jew kwalunkwe kummerċjalizzazzjoni, ta' ikel u xorb ħżiena għas-saħħa u mhux xieraq, bħalma huma dawk b'kontenut għoli ta' xaħam, zokkor u melħ u ta' xorb alkoħoliku."

Le għall-intolleranza

Skond il-proposta tal-Kummissjoni, l-Istati Membri għandhom jiżguraw li r-reklami li jintwerew m'għandhomx jinkuraġġixxu l-preġudizzju jew id-diskriminazzjoni.

Il-Membri żiedu xi kundizzjonijiet oħra, u għalhekk il-kontenut tar-reklami m'għandu joffendi 'l ħadd fuq bażi ta' sess, diżabilita', eta' jew orjentazzjoni sesswali, u lanqas m'għandu joffendi d-dinjita' tal-bniedem.

Protezzjoni tal-minorenni

Il-Parlament irid ukoll li l-Istati Membri jiżguraw li l-kontenut tal-programmi mxandra ma jkunx ta' ħsara għall-iżvilupp fiżiku, psikoloġiku u morali tal-minorenni, speċjalment fil-każ ta' programmi li juru l-pornografija jew vjolenza bla sens.

Dritt għal tweġiba

L-Istati Membri għandhom ukoll jistabilixxu d-dritt għal tweġiba jew rimedji ekwivalenti għal "kull persuna fiżika jew ġuridika, tkun xi tkun in-nazzjonalità tagħha, li l-interessi leġittimi tagħha, b'mod partikulari iżda mhux biss, ir-reputazzjoni u l-isem tajjeb, ikunu affettwati minn asserzjoni ta' fatti fi trażmissjoni."

Derogi mill-prinċipju tal-pajjiż ta' oriġini

Derogi mill-hekk imsejjaħ prinċipju tal-pajjiż ta' oriġini, jagħti l-possibilta' lill-Istati Membri li jadottaw regoli iktar dettaljati jew stretti, sakemm dawn ikunu ġustifikati għal raġunijiet ta' politika pubblika, inkluż il-ħarsien ta' minorenni, is-sigurta' jew is-saħħa pubblika, jew il-ħarsien tad-diversita' kulturali.

Meta Stat Membru jqis li xandar fil-ġurisdizzjoni ta' Stat Membru ieħor "qed jieħu vantaġġ minn din id-direttiva b'mod abbużiv jew qarrieq sabiex jiskansa dan it-tip ta' regoli", dan jista' jikkuntattja lill-Istat Membru li għandu ġurisdizzjoni, bil-għan li tinkiseb soluzzjoni sodisfaċenti b'mod reċiproku.

Il-Parlament adotta wkoll numru ta' kriterji li għandhom japplikaw meta Stat Membru jkun irid jieħu miżuri adegwati kontra fornitur ta' servizzi tal-midja bbażat fi Stat Membru ieħor.

Dawn il-miżuri għandhom ikunu "oġġettivament neċessarji, applikati b'mod li mhux diskriminatorju, ikunu adattati għall-ilħuq ta' l-għanijiet tagħhom u ma jistgħux imorru lil hinn minn dak li hu neċessarju sabiex jintlaħqu."

Barra minn hekk, jekk il-Kummissjoni tiddeċiedi li dawn il-miżuri ma jkunux kompatibbli mal-liġi tal-Komunita', l-Istat Membru m'għandux jieħu l-miżuri proposti.

Definizzjoni ta' servizzi awdjoviżivi

Il-Parlament ma qabilx kompletament mal-proposta tal-Kummissjoni dwar id-definizzjoni ta' servizzi bi programmazzjoni lineari u servizzi bi programmazzjoni fuq talba.

Skond il-Membri, servizzi lineari huma dawk li jiġu mxandra skond skeda fissa ta' programmazzjoni waqt li servizzi fuq talba jirreferu għal każijiet meta persuna tagħmel rikjesta biex tara ċertu programm fuq bażi individwali.

Din id-direttiva mhix se tkun tapplika għal programmi tar-radju.

Ir-rapport dwar il-koordinazzjoni ta' ċerti dispożizzjonijiet leġislattivi, amministrattivi, u regolamenti ta' l-Istati Membri dwar ix-xandir televiżiv, kien imħejji minn Ruth HIERONYMI (EPP-ED, DE) fl-ewwel qari tal-proċedura ta' kodeċiżjoni.

Il-Kunsill huwa mistenni jadotta l-pożizzjoni komuni tiegħu wara li saret l-votazzjoni fil-Parlament.

Wara li eventwalment din id-direttiva tidħol fis-seħħ, l-Istati Membri għandhom ikollhom sentejn ċans biex jadattaw ir-regoli nazzjonali tagħhom għad-dispożizzjoni tad-direttiva.

Proċedura: Kodeċiżjoni Dibattitu: 12.12.06

20061207IPR01149 Il-kordinazzjoni tax-xandir u r-reklami mxandra fuq it-televiżjoni fl-Ewropa


Ir-relazzjonijiet bejn l-UE u r-Russja

Relazzjonijiet esterni

Il-MPE adottaw riżoluzzjoni dwar ir-relazzjonijiet bejn l-UE u r-Russja wara s-Summit li sar f'Novembru f'Ħelsinki.

Huma għarfu l-importanza tar-Russja bħala msieħba strateġika għall-koperazzjoni ekonomika, kummerċjali, u internazzjonali, iżda insistew li r-Russja għandha turi r-rieda tagħha biex tgħin fl-investigazzjonijiet sabiex jinstabu l-qattiela ta' avversarji prominenti tal-Gvern Russu.

Fl-istess ħin, huma ddeploraw t-tilwim dwar l-esportazzjoni ta' prodotti mill-UE lejn ir-Russja.

It-test jenfasizza l-importanza ta' l-għaqda u s-solidarjeta' fost l-Istati Membri ta' l-Unjoni Ewropea fir-relazzjonijiet tagħha mar-Russja.

Għalhekk il-Parlament laqa' l-fatt li l-Unjoni tkellmet b'leħen wieħed fil-laqgħat tagħha mal-President Vladimir Putin li saru f'Lahti u f'Ħelsinki.

Barra dan, il-Parlament jinsab sodisfatt bid-diskussjonijiet miftuħa dwar id-demokrazija u d-drittijiet tal-bniedem li saru fiż-żewġ Summits.

Tħassib dwar is-sitwazzjoni tad-drittijiet fundamentali

Madankollu s-sitwazzjoni attwali fir-Russja "tagħti lok għal tħassib serju fir-rigward tar-rispett għad-drittijiet tal-bniedem, għad-demokrazija, għal-liberta' ta' l-espressjoni, u għad-drittijiet tas-soċjeta' ċivili u ta' l-individwi."

It-test jirreferi wkoll għall-aħħar rapporti dwar l-użu tat-torturi li "jinkludu atti inumani u degradanti min-naħa ta' uffiċjali pubbliċi", f'ħabsijiet u f'għases tal-pulizija Russi, kif ukoll f'ċentri ta' detenzjoni sigrieti fiċ-Ċeċnija.

Il-Membri kkundannaw b'mod qawwi dawn il-prattiki u għamlu sejħa sabiex l-awtoritajiet Russi jagħmlu investigazzjoni, iwaqqfu kwalunkwe mġieba ħażina immedjatament u jressqu lil dawk responsabbli quddiem il-qorti.

Dwar ir-relazzjonijiet bejn ir-Russja u l-Ġeorġja, il-Membri stiednu l-awtoritajiet Russi biex iwaqqfu r-repressjoni ta' Ġeorġjani etniċi li jgħixu fir-Russja.

Barra minn hekk, il-Parlament jixtieq li kull assistenza finanzjarja mogħtija lir-Russja tkun marbuta ma' l-iżvilupp ta' l-istandards demokratiċi tal-pajjiż.

Il-qtil ta' l-avversarji tal-Gvern Russu

Ir-riżoluzzjoni tfakkar li l-qtil riċenti ta' avversarji prominenti tal-Gvern Russu jew ta' dawk li jiddefendu d-drittijiet bażiċi taċ-ċittadini Russi, bħal Anna Politkovskaya, kkawżaw tħassib kbir fl-Ewropa kollha.

Il-Membri saħqu li s-sħubija mar-Russja tkun affettwata serjament jekk ir-Russja ma turix "il-kapaċita' u rieda qawwija tagħha biex tgħin fl-investigazzjonijiet sabiex jinstabu l-qattiela u … sabiex jieqaf dan iċ-ċirku vizzjuż u dawk responsabbli jitressqu quddiem il-qorti."

L-esportazzjoni lejn ir-Russja

Ir-riżoluzzjoni tfakkar ukoll li r-Russja imponiet embargo ġdid fuq l-importazzjoni ta' prodotti Pollakki tal-laħam u tat-tajr.

Il-Membri jinsabu mħassba għaliex qabel is-Summit, ir-Russja heddiet li testendi l-projbizzjoni għall-UE kollha minħabba tħassib ta' deni tal-ħnieżer fir-Romanija u fil-Bulgarija.

Riċentement, din imponiet ukoll projbizzjoni fuq l-importazzjoni ta' ħut u prodotti ta' ħut mill-UE.

Skond il-Parlament, dan it-tilwim dwar l-esportazzjoni ta' prodotti lejn ir-Russja qiegħed jagħmel "ħsara serja lill-iżvilupp ulterjuri tar-relazzjonijiet bejn ir-Russja u l-Unjoni Ewropea".

Għalhekk stieden lill-Kummissjoni u lill-Gvern Russu sabiex isolvu din is-sitwazzjoni b'mod urġenti u insista li l-UE turi s-solidarjeta' meħtieġa ma' l-Istati Membri kollha.

Riżultati pożittivi tas-Summit

Il-Membri laqgħu il-ftehima li ntlaħqet waqt is-Summit sabiex r-Russja ma tibqax iżżom tariffi fuq it-titjir ta' linji ta' l-ajru ta' l-UE fuq is-Siberja.

Dan il-fatt kien wassal għal tilwima bejn iż-żewġ naħat li ilha għaddejja 20 sena, iżda fil-ġejjieni, it-trasportaturi ta' l-UE ser ikunu jistgħu jżidu r-rotot għas-swieq ta' l-Asja.

Huma laqgħu wkoll l-adozzjoni ta' Dokument ta' Qafas għad-Dimensjoni tat-Tramuntana li għandu jagħti bażi tajba għall-iżvilupp ta' koperazzjoni aktar mill-qrib mar-Russja fuq livelli reġjonali u transkonfinali.

Fl-istess ħin, il-Parlament sostna li l-progress lejn l-iffirmar u ir-ratifikazzjoni ta' ftehimiet dwar il-konfini bejn l-Estonja u r-Russja, u bejn il-Latvja u r-Russja għadu prijorita' għolja għar-relazzjonijiet bejn l-UE u r-Russja.

Peress li l-formalitajiet tal-qsim tal-konfini jieħdu ħafna żmien u jikkawżaw kjuwijiet kbar ta' trakkijiet, il-Membri huma ta' l-opinjoni li għandha tinbena "kapaċita' transkonfinali ulterjuri sabiex takkomoda żieda fil-fluss tal-prodotti".

Barra dan, l-awtoritajiet Russi għandhom inaqqsu l-istennija fil-linja mal-konfini billi jħaffu l-ispezzjonijiet u saħansitra jneħħu uħud minnhom.

Il-kwistjoni tar-relazzjonijiet bejn l-Unjoni Ewropea u r-Russja diġa' ġiet diskussa matul is-seduta plenarja li għaddiet, wara li kien sar it-18-il Summit bejn l-UE u r-Russja f'Ħelsinki fl-24 ta' Novembru.

Fost is-suġġetti li ġew imsemmija matul id-dibattitu li sar fil-Parlament kien hemm l-enerġija, id-drittijiet tal-bniedem, id-dwana u l-projbizzjoni minn naħa tar-Russja fuq l-importazzjoni tal-laħam mill-Polonja.

Proċedura: Riżoluzzjoni

20061207IPR01153 Riżoluzzjoni dwar ir-relazzjonijiet bejn l-UE u r-Russja MEPs debate EU-Russia relations


It-tkabbir ġejjieni ta' l-Unjoni Ewropea

Tkabbir

Il-MPE iddiskutew it-tkabbir ta' l-Unjoni Ewropea - kwistjoni ewlenija li ser tkun diskussa matul il-laqgħa tal-Kunsill Ewropew li jmiss.

Il-Membri qablu li t-tkabbir dejjem kien suċċess għall-UE, li l-ħila ta' integrazzjoni mhix kundizzjoni għat-tkabbir u li m'għandu jsir ebda tkabbir ieħor qabel ma jkun hemm ftehim istituzzjonali ġdid.

Barra dan, il-gvernijiet nazzjonali għandhom jagħmlu iktar sforzi biex jispjegaw il-bżonn ta' riforma liċ-ċittadini.

Huma adottaw ukoll żewġ rapporti relatati.

Elmar BROK (EPP-ED, DE), rapporteur tal-Parlament għall-Komunikazzjoni tal-Kummissjoni għal strateġija għat-tkabbir u l-isfidi ewlenin relatati mat-tkabbir, qal li "għandna nżommu f'moħħna li t-tkabbir kien l-iktar politika ta' l-UE li kellha suċċess - dan kellu effetti pożittivi fuq l-ekonomija, kien kontribut sinifikanti għall-unifikazzjoni ta' l-Ewropa u kien ta' inċentiv kbir għall-proċess ta' riforma f'pajjiżi kandidati."

Dwar il-ġejjieni tat-tkabbir, qal li "qegħdin niffaċċjaw deċiżjoni bejn Unjoni tassew politika, li tkun interessata l-iktar fir-rwol ta' l-Ewropa fid-dinja, jew waħda li tibqa' proġett purament ekonomiku."

Din l-għażla għandha tittieħed għaliex tmur id f'id mal-bżonn li ssir reviżjoni ta' l-arranġamenti istituzzjonali attwali, hekk kif inhu maħsub mill-Kostituzzjoni.

"Għandna bżonn ta' ċarezza dwar x'qegħdin noffru lill-pajjiżi li jridu jissieħbu ma' l-Unjoni.

Diġa' tajna ċerti prospetti lil uħud mill-pajjiżi tal-Balkani, u dawn il-wegħdiet għandhom jiġu onorati.

Iżda għandha wkoll inħarsu lil hinn mill-possibilta' ta' sħubija sħiħa lejn forom multilaterali ta' koperazzjoni li jistgħu jiġu offruti issa milli wara ħmistax-il sena ta' negozjati."

Dwar it-Turkija, qal li "hija ħasra li bħalissa t-Turkija mhix qiegħda tissodisfa l-obligazzjonijiet legali li għandha," iżda, "dan ma jfissirx li t-Turkija tista' tkompli tonqos milli tissodisfa l-obligazzjonijiet legali tagħha għal dejjem."

Alexander STUBB (EPP-ED, FI) rapporteur tal-Parlament dwar l-aspetti istituzzjonali tal-ħila ta' l-UE li tintegra Stati Membri ġodda, qal li r-rapport tiegħu huwa bbażat fuq ħames punti prinċipali:

L-ewwel punt - Bidla fit-terminoloġija wżata, minn politika ta' "assorbiment" għal waħda ta' "integrazzjoni" tal-pajjiżi li jissieħbu ma' l-UE, għaliex l-ebda pajjiż ma jrid ikun "assorbit" mill-Unjoni Ewropa.

It-tieni punt - "Sensittivita' għall-interessi u attitudnijiet varji ta' dawk li jridu li l-Unjoni tikber mingħajr ma jkun hemm approfondiment politiku, dawk li jridu l-oppost, u dawk li huma kontra ż-żewġ possibilitajiet."

Dawn il-pożizzjonijiet mhumiex ġodda, u dejjem sar dibattitu istituzzjonali qabel kull tkabbir ġdid.

"Issa għandha bżonn ta' Kostituzzjoni qabel tkabbir ieħor."

It-tielet punt huwa dwar id-definizzjoni tal-ħila ta' integrazzjoni.

Skond is-Sur Stubb din mhix kundizzjoni għat-tkabbir iżda kriterju, u jkopri kwistjonijiet relatati ma' l-istituzzjonijiet, il-baġit u l-linji ta' politika.

Ir-raba' punt - li wieħed jiżgura li jkun hemm dibattitu pubbliku adegwat dwar it-tkabbir.

Il-ħames punt - il-bżonn ta' Kostituzzjoni qabel l-2009.

Huwa temm billi qal: "It-tkabbir huwa l-aħjar politika li l-Unjoni Ewropea qatt kellha.

Ġab miegħu paċi, prosperita', sigurta' u stabbilta'."

Il-Gruppi Politiċi

Íñigo MÉNDEZ DE VIGO (EPP-ED, ES) qal li "t-tkabbir huwa ħaġa pożittiva għall-Istati Membri attwali."

Iżda kompla jgħid li l-UE għadha mhis lesta għal tkabbir ieħor, għaliex "għandha bżonn tat-Trattat Kostituzzjonali".

Hannes SWOBODA (PES, AT) qal li ħafna jemmnu li iktar ma l-UE tkun żgħira, iktar aħjar, waqt li oħrajn jaħsbu l-oppost.

Qal li fil-prattika, "hemm bżonn li l-UE għandha titkellem b'leħen wieħed", u l-enfasi għandha tkun fuq il-kwalita' u mhux fuq il-kwantita'.

Annemie NEYTS-UYTTEBROECK (ALDE, BE) qalet li s'issa t-tkabbir kien suċċess li ħadd ma jista' jiċħad, li l-impenni kollha li ttieħdu mal-Kroazja, mal-Balkani u mat-Turkija għadhom jinżammu; u li għandha ssir riforma ta' l-istituzzjonijiet qabel tkabbir ieħor.

Joost LAGENDIJK (Greens/EFA, NL) huwa ċert li tkabbir ieħor "mhux ħa jirnexxi bil-qafas isituzzjonali attwali."

Barra dan, hemm bżonn li l-mexxejja jqajjmu argumenti kredibbli, li jenfasizzaw l-interessi ta' l-UE fuq tul ta' żmien twil.

Erik MEIJER (GUE/NGL, NL) qal: "It-tkabbir qiegħed iżommna lura."

Skond hu, l-attitudni neo-liberali ta' l-ekonomiji ta' l-Unjoni, it-tħassib dwar il-flussi migratorji u dak dwar id-drittijiet tal-bniedem fit-Turkija jistgħu jkunu ta' ħsara għall-prospetti tal-kandidati.

Konrad SZYMAŃSKI (UEN, PL) ikkritika d-dibattitu kollu kemm hu.

Qal li l-Kostituzzjoni qiegħda tintuża bħala skuża biex it-tkabbir isir iktar bil-mod.

"Forsi l-Unjoni qed tipprova tagħmel wisq… iżda kull m'hemm bżonn huwa li l-kandidati jissodisfaw il-kriterji."

Bastiaan BELDER (IND/DEM, NL) qal li r-rapport Stubb ma jimlix il-lakuna istituzzjonali - waqt li jikkonferma li hemm bżonn ta' kostituzzjoni, ma jagħti ebda viżjoni għall-ġejjieni tat-tkabbir.

Hemm nuqqas ta' tmexxija Ewropea biex jiġu stabbiliti il-konfini ta' l-Unjoni.

L-isfidi tat-tkabbir ta' l-Unjoni Ewropea

Il-Membri tal-Parlament Ewropew huma ta' l-opinjoni li qabel l-UE tkompli tikber, ser ikun hemm bżonn li jsir tibdil fit-Trattat ta' l-UE.

Huma qalu wkoll li d-data ta' l-adeżjoni m'għandhiex tingħata kmieni wisq u li n-negozjati għall-adeżjoni għandhom jsiru skond skeda ibbażata fuq kemm il-pajjiż jirnexxilu jikkonforma mal-kriterji politiċi ta' l-adeżjoni.

Fil-fatt, il-konformita' mal-kriterji politiċi għandha tibda tingħata iktar prijorita'.

Elmar BROK (EPP-ED, DE) ħejja r-rapport dwar l-isfidi tat-tkabbir fi ħdan il-Kumitat għall-Affarijiet Barranin, li fost affarijiet oħra, jenfasizza li t-tkabbir huwa "fost l-aktar strumenti effettivi tal-politika barranija u tal-politiki ta' prevenzjoni ta' konflitt ta' l-UE."

Ir-rapport ġie adottat b'481 vot favur, 66 kontra u 28 astensjoni.

Il-Parlament ħeġġeġ lill-gvernijiet ta' l-Istati Membri biex jikkonkludu l-proċess kostituzzjonali sa l-aħħar tas-sena 2008, għaliex it-Trattat ta' Nizza ma jipprovdix bażi adegwata għal tkabbir ieħor fil-ġejjieni.

Għalhekk irid li r-riformi neċessarji jkunu tlestew qabel l-elezzjonijiet Ewropej li jmiss, fl-2009, sabiex ma jkunx hemm dewmien fin-negozjati attwali għall-adeżjoni, speċjalment dawk mal-Kroazja.

Dwar il-Kroazja, il-Membri laqgħu l-progress kontinwu lejn l-integrazzjoni fl-UE.

Huma qegħdin jagħmlu appell sabiex iż-żewġ partijiet jżommu l-pass li ntlaħaq fin-negozjati sabiex dawn jintemmu malajr kemm jista' jkun.

Dwar it-Turkija, il-Parlament fakkar li r-rapport tal-Kummissjoni jgħid li l-pass ta' riforma fil-pajjiż naqas.

Il-Membri enfasizzaw il-fatt li t-Turkija għandha tirratifika u timplementa fis-sħiħ il-Protokoll ta' Ankara, li jestendi l-Ftehima ta' Assoċjazzjoni bejn l-UE u t-Turkija għall-Istati Memri l-ġodda kollha, inkluż Ċipru.

F'Settembru 2005, il-gvernijiet ta' l-Istati Membri ta' l-UE kienu qalu li l-implementazzjoni ta' dan il-Protokoll għandha tkun evalwata fl-2006.

Huma kien avvżaw li nuqqasijiet f'din l-implementazzjoni jaffettwaw il-progress ġenerali tan-negozjati.

Għalhekk il-Parlament għamel appell lit-Turkija sabiex tikkopera b'mod kostruttiv ħalli tiżgura implemtazzjoni sħiħa tal-Protokoll sa l-aħħar tas-sena.

Il-Membri enfasizzaw ukoll il-fatt li r-rifjut tat-Turkija biex tikkonforma b'mod sħiħ ma' l-obbligi tagħha "qed jipperikola b'mod serju l-progress xieraq tan-negozjati ta' sħubija".

Ir-rapport jitkellem ukoll dwar il-Balkani tal-Punent u jgħid li hemm bżonn li jinżammu l-prospetti ta' sħubija ta' dawn il-pajjiżi ma' l-Unjoni Ewropea.

B'hekk ikun hemm konsolidazzjoni tal-paċi u tal-prosperita' fir-reġjun.

Fl-istess ħin, huwa l-pass ta' riforma li għandu jiddetermina meta dawn il-pajjiżi jkunu jistgħu jissieħbu ma' l-UE.

Il-Parlament reġa' talab lill-Kummissjoni u lill-Kunsill sabiex jippreżentaw proposti għal relazzjoni bilaterali jew multilaterali mill-qrib ma' l-UE għall-pajjiżi Ewropej kollha li bħalissa m'għandhomx prospetti ta' sħubija (dan jeskludi t-Turkija u l-Balkani tal-Punent).

Enfasizza wkoll li huwa f'idejn il-pajjiżi kollha bi prospetti rikonoxxuti ta' sħubija jekk iridux jissieħbu jew le f'dan il-qafas multilaterali bħala pass intermedju lejn sħubija sħiħa.

Il-ħila li tintegra Stati Membri ġodda

Il-Parlament adotta rapport dwar ir-riformi istituzzjonali neċessarji biex titjieb il-ħila ta' l-UE li tintegra Stati Membri ġodda.

Il-MPE għarfu li d-diffikultajiet li l-Unjoni qiegħda tiffaċċja biex iżżomm "l-impenji eżistenti magħmulin mal-pajjiżi ta' l-Ewropa tax-Xlokk" rigward l-adeżjoni u għalhekk għamlu appell biex l-Unjoni tiżviluppa l-istruttura istituzzjonali, finanzjarja u politika tagħha qabel tkompli b'iktar tkabbir.

Ir-rapport adottat b'398 vot favur, 99 kontra u 36 astensjoni kien imħejji minn Alexander STUBB (EPP-ED, FI) fi ħdan il-Kumitat għall-Affarijiet Kostituzzjonali.

Il-prinċipju tal-"ħila ta' integrazzjoni" jimplika li wara kull adeżjoni, l-istituzzjonijiet ta' l-UE għandhom ikunu jistgħu jaħdmu tajjeb u jieħdu deċiżjonijiet b'mod demokratiku; li ir-riżorsi finanzjarji jkunu biżżejjed sabiex jiffinanzjaw b'mod xieraq l-attivitajiet tagħha; u li din tkun kapaċi tiżviluppa b'suċċess il-politiki tagħha u tilħaq l-għanijiet tagħha.

Għalhekk, il-Membri huma tal-fehma li l-Unjoni għandha tiddeċiedi x'riformi teħtieġ qabel ma jsir xi tkabbir ieħor, billi fost affarijiet oħra, jitqies l-impatt li l-Istati l-Membri l-ġodda jista' jkollhom fuq il-ħiliet istituzzjonali, finanzjarji u deċiżivi tagħha.

Il-Membri saħqu li din il-ħila ta' integrazzjoni m'għandhiex tkun kriterju ġdid applikabbli għall-pajjiżi kandidati.

Dan għaliex ir-responsabbilta' li ttejjeb il-ħila li taċċetta pajjiżi ġodda u tkompli bil-proċess ta' integrazzjoni hija ta' l-Unjoni Ewropea u mhux tal-pajjiżi kandidati.

Huma fakkru li fl-imgħoddi t-tkabbir "saħħaħ l-Unjoni, rawwem it-tkabbir ekonomiku, irrinforza l-irwol tagħha fid-dinja u stimula l-iżvilupp ta' politiki ġodda ta' l-UE."

Dwar ir-riformi, il-Membri jixtiequ, fost affarijiet oħra: l-adozzjoni ta' sistema ġdida ta' votazzjoni b'maġġoranza kwalifikata li żżid il-kapaċita' tal-Kunsill li jieħu d-deċiżjonijiet; definizzjoni ċara tal-valuri li fuqhom l-Unjoni hija mwaqqfa, ta' l-għanijiet u tal-kompetenzi tagħha; it-tisħiħ tat-trasparenza fil-proċess tat-teħid tad-deċiżjonijiet fil-Kunsill; iktar involviment tal-parlamenti nazzjonali fil-kontroll ta' l-azzjonijiet ta' l-Unjoni; u l-adozzjoni ta' klawsola li tippermetti lill-Istati Membri li joħorġu mill-Unjoni Ewropea.

Il-MPE huma wkoll tal-fehma li l-Kunsill għandu jitlob il-kunsens tal-Parlament Ewropew dwar l-adeżjoni ta' stati membri ġodda, mhux biss għad-deċiżjoni biex jiġu konklużi n-negozjati iżda wkoll biex dawn jinfetħu.

Barra minn hekk, il-Politika Ewropea għall-Viċinanzi għandha tiġi infurzata mill-ġdid, ħalli jiġu stabbiliti relazzjonijiet ta' benefiċċju reċiproku ma' dawk il-pajjiżi Ewropej li ma jkollhom l-ebda prospetti immedjati li jissieħbu ma' l-UE.

Il-Parlament reġa' afferma l-opinjoni tiegħu li għandu jinkiseb arranġament kostituzzjonali għall-Unjoni Ewropea qabel iċ-ċittadini ta' l-Unjoni jintalbu jivvutaw fl-Elezzjonijiet Ewropej fl-2009, għaliex jekk it-Trattat Kostituzzjonali jkun ratifikat, dan għandu jsaħħaħ il-ħila ta' integrazzjoni ta' l-Unjoni.

Proċedura: Inizjattiva Dibattitu: 13.12.06

20061207IPR01152 L-aspetti istituzzjonali tal-ħila ta' l-Unjoni Ewropea li tintegra Stati Membri ġodda [STUBB] L-istrateġija tat-tkabbir u l-isfidi ewlenin 2006 - 2007 [BROK]


Inqas emissjonijiet mill-karozzi permezz ta' Euro 5

Il-Parlament adotta rapport leġislattiv sabiex issir reviżjoni tal-limiti attwali ta' emissjonijiet minn vetturi bil-mutur, l-hekk imsejjaħ standard Euro 4, li ilu japplika mill-1 ta' Jannar 2005.

L-istandard il-ġdid, li ser ikun magħruf bħala Euro 5, ser jibda japplika mill-1 ta' Settembru 2009.

Il-leġislazzjoni l-ġdida tirrikjedi wkoll li informazzjoni dwar it-tiswija tal-vettura tkun faċilment disponibbli lil operaturi indipendenti.

L-għan tal-proposta tal-Kummissjoni huwa li jiġu stabbiliti regoli armonizzati dwar il-kostruzzjoni tal-vetturi bil-mutur bl-iskop li jiżguraw it-tħaddim tas-suq intern waqt li fl-istess ħin jipprovdu għal livell għoli ta' ħarsien ta' l-ambjent fir-rigward ta' emissjonijiet fl-atmosfera.

Hekk kif inhu spjegat fir-rapport, l-istandard Euro 5 huwa wieħed mill-miżuri maħsuba biex inaqqas l-emissjonijiet ta' prekursuri ta' l-ożonu bħall-ossidji tan-nitroġenu, l-idrokarboni u l-partikuli ċkejknin ħafna.

Il-Membri adottaw rapport imħejji minn Matthias GROOTE (PES, DE), li kien jinkludi emendi ta' kompromess li ġew miftiehma mal-Kunsill, b'540 vot favur, 87 kontra u 9 astensjonijiet.

Dan jemenda l-abbozz ta' regolament propost mill-Kummissjoni għall-programm Arja Nadifa għall-Ewropa.

Huma għamlu appell biex l-istandard Euro 5 jibda japplika mill-1 ta' Settembru 2009 għall-karozzi privati, b'perjodu ta' transizzjoni sa l-1 ta' Jannar 2011.

Vetturi li jkunu intenzjonati li jissodisfaw bżonnijiet soċjali speċifiċi (per eżempju, għall-użu tas-siġġijiet tar-roti jew biex ikunu jistgħu ipoġġu seba' persuni jew iktar) kif ukoll vetturi kummerċjali ħfief, ser jingħataw ċans sa l-1 ta' Settembru 2010.

Madankollu, għal dawn il-vetturi li jissodisfaw bżonnijiet soċjali, ser ikun hemm perjodu ta' transizzjoni sal-bidu ta' l-2012.

Wara li jiskadu dawn il-perjodi ta' transizzjoni, l-Istati Membri għandhom jirrifjutaw li jagħtu approvazzjoni tat-tip lil vetturi bil-mutur ġodda li ma jkunux konformi mar-regoli dwar l-emissjonijiet jew il-konsum tal-fjuwil.

Il-Membri diġa' qegħdin iħeġġu biex jiġu stabbiliti dati għall-fażi li jmiss, jiġifieri għall-istandard Euro 6.

Huma ssuġġerew l-1 ta' Settembru 2014 għal karozzi privati, u l-1 ta' Settembru 2015 għal vetturi kummerċjali ħfief.

Il-perjodi ta' transizzjoni għandhom ikunu sa l-1 ta' Settembru 2015 u l-1 ta' Settembru 2016 rispettivament.

Wara li jiskadu dawn il-perjodi, l-Istati Membri jkollhom jirrifjutaw li jagħtu approvazzjoni tat-tip u jipprojbixxu l-bejgħ ta' dawn il-vetturi.

L-informazzjoni dwar it-tiswija tal-vetturi

Dwar l-aċċess għal informazzjoni dwar it-tiswija tal-vetturi, il-Membri qablu li l-manifatturi għandhom jagħtu aċċess għal informazzjoni lil operaturi ta' garaxxijiet indipendenti, ekwivalenti għal dak disponibbli għal negozjanti awtorizzati u ħwienet tat-tiswija.

Dan għandu jsir permezz ta' database .

Barra minn hekk, huma ta' l-opinjoni li l-manifatturi għandhom jiżguraw li jkun hemm materjal ta' taħriġ disponibbli għal operaturi indipendenti, ħalli b'hekk tkun tista' tiżdied il-kompetizzjoni.

Proċedura: Kodeċiżjoni Vot: 13.12.06

20061207IPR01151 L-approvazzjoni tat-tip ta' vetturi bil-mutur fir-rigward ta' emissjonijiet u l-aċċess għal informazzjoni dwar it-tiswija tal-vetturi


Liċenzji tas-sewqan ġodda mill-2013 fil-format ta' karta ta' kreditu

Mill-2013, il-liċenzji tas-sewqan ġodda jew dawk li jkunu ġew sostitwiti għandhom jibdew jinħarġu f'format ta' karta ta' kreditu uniku madwar l-Unjoni Ewropea kollha.

Il-Parlament adotta rapport fit-tieni qari tal-proċedura ta' kodeċiżjoni u mħejji fi ħdan il-Kumitat għat-Trasport li għandu jwassal biex dan il-format jissostittwixxi iktar minn 110 mudelli differenti ta' liċenzji tas-sewqan li jeżistu fl-Istati Membri.

Dan il-format ġdid ser jagħmilha possibbli li l-Istati Membri jinkludu tip ta' ċippa elettronika biex tinżamm ċertu dejta fil-liċenzja.

Madankollu, il-perjodu ta' validita' ta' dawn il-liċenzji għandu jkun limitat u għalhekk, id-dejta u ritratti ser ikollhom jiġu aġġornati, u miżuri ta' sigurta' ġodda ser jiġu miżjuda regolarment.

Dan ma jfissirx li l-UE ser timponi li kull darba jsiru testijiet tas-sewqan jew mediċi mill-ġdid.

L-adozzjoni tar-rapport imħejji minn Mathieu GROSCH (EPP-ED, BE) fuq il-pożizzjoni komuni tal-Kunsill dwar dan il-format uniku għal-liċenzja tas-sewqan, uriet li l-maġġoranza tal-Membri huma favur il-ftehim li ntlaħaq mal-Kunsill, għaliex instab bilanċ tajjeb bejn it-tradizzjonijiet u l-esperjenzi differenti madwar l-Unjoni.

Id-Direttiva l-ġdida għandha wkoll tgħin biex ma jibqax ikun hemm l-hekk imsejjaħ turiżmu tal-liċenzji tas-sewqan.

Din minħabba l-fatt li l-Istati Membri mhux ser ikunu jistgħu joħorġu liċenzja lil persuni li jkollhom projbizzjoni temporanja milli jiksbu liċenzja tas-sewqan ġdida fi Stat Membru ieħor.

Dwar il-karavans, il-Kummissjoni kienet oriġinarjament ipproponiet li sidien tal-karavans ikollhom bżonn liċenzja tal-Kategoriji B u E. Iżda matul in-negozjati ma' l-istituzzjonijiet l-oħrajn, il-Parlament insista li kull min ikollu liċenzja tal-Kategorija B għandu jkun jista' jirmonka trejler ta' piż massimu awtorizzat ta' iktar minn 750kg.

Dan sakemm il-piż massimu awtorizzat taż-żewġ vetturi flimkien ma jkunx iktar minn 4,250 kg.

Il-Membri ddefendew ukoll il-prinċipju ta' aċċess gradwali.

Dan ifisser li persuna l-ewwel ikollha tikseb esperjenza fuq muturi b'ċilindrata baxxa qabel ma tibda ssuq muturi akbar.

L-eta' għas-sewqan ta' muturi b'ċilindrata qawwija mingħajr esperjenza preċedenti għandha togħla għal 24 sena.

Sewwieqa ta' muturi żgħar ( mopeds ) ser ikollhom jibdew jagħmlu test teoretiku.

Barra minn hekk, ir-regoli għat-taħriġ u taħriġ mill-ġdid ta' eżaminaturi tas-sewqan ser jiġu armonizzati fil-livell Ewropew sabiex ikun hemm standard ta' kwalifiki bażiċi, assigurazzjoni ta' kwalita' u ta' programmi ta' taħriġ mill-ġdid regolari.

L-Istati Membri ser ikollhom jiżguraw li l-liċenzji bil-format il-ġdid jieħdu post dawk eżistenti mhux iktar tard 26 sena wara dħul fis-seħħ tad-direttiva.

Għalkemm ir- rapporteur ma kienx kuntent b'dan it-tul ta' żmien, huwa qal li kien ċert li fil-prattika, il-bidla ser isseħħ qabel.

Proċedura: Kodeċiżjoni Dibattitu: 13.12.06

20061207IPR01154 Il-liċenzja tas-sewqan unika


Adottat il-Baġit ta' l-Unjoni Ewropea għall-2007

Baġit

Il-Parlament Ewropew adotta l-Baġit ta' l-UE għas-sena 2007 fit-tieni qari tal-proċedura baġitarja, b'ammont ta' €126.5 biljun f'approprjazzjonijiet ta' impenn u €115.5 biljun f'approprjazzjonijiet ta' ħlas, ekwivalenti għal 0.99% tad-Dħul Gross Nazzjonali.

Dan jirrappreżenta żieda fil-livell ta' ħlas ta' 3.2% meta mqabbel ma' l-2006.

Il-Baġit 2007 huwa l-ewwel wieħed li jittratta Unjoni Ewropea b'27 Stat Membru, wara l-adeżjoni tal-Bulgarija u tar-Rumanija fil-bidu tas-sena d-dieħla.

Il-kwistjonijiet ewlenin matul il-proċedura baġitarja kienu dwar il-postijiet tax-xogħol fil-Kummissjoni, kif ukoll l-ispejjeż relatati mal-Politika Barranija u ta' Sigurta' Komuni (CFSP).

Fl-aħħar mill-aħħar, il-Parlament oppona t-tnaqqis fil-postijiet tax-xogħol li kien propost mill-Presidenza Finlandiża u rnexxielu jikseb impenn mill-Kunsill biex dan jipprovdi l-Parlament b'informazzjoni regolari u adegwata dwar is-CFSP.

James ELLES (EPP-ED, UK) u Louis GRECH (PES, MT) kienu r- rapporteurs tal-Parlament matul il-proċedura baġitarja.

Matul id-dibattitu li sar qabel il-votazzjoni, is-Sur Grech qal:

"Din is-sena t-talbiet baġitarji kienu evalwati skond il-merti speċifiċi tagħhom billi ttieħdu in konsiderazzjoni l-bżonnijiet reali u l-prijoritajiet ta' l-istituzzjonijiet.

Fl-istess waqt ġie eżaminat b'mod kritiku l-forom kollha ta' spiża biex kemm jista' jkun innaqqsu l-ħela u l-prattiki ħżiena.

Iżda daqshekk ieħor kien relevanti għalija, li l-istituzzjonijiet jingħataw l-għodda u l-fondi neċessarji biex jaħdmu u joperaw b'mod effiċjenti.

"Osservazzjoni ġenerali li nixtieq nagħmel hija, li mhux qed isiru sforzi biżżejjed mill-istituzzjonijiet biex jagħtu stimi aktar ċari, preċiżi u analitiċi.

Li kieku dan isir jitnaqqsu bil-bosta ċertu ammonti li jitqiegħdu taħt riżerva u ma jkunx hemm bżonn li nipprovdu marġini esaġerati biex imbagħad fl-aħħar tas-sena nikkanċellaw approprjazzjonijiet u jsiru transfers ta' l-aħħar minuta.

Għal darb'oħra nixtieq nenfasizza l-bżonn li l-istituzzjonijiet kollha jippreżentaw kull sena rapporti aktar dettaljati u informattivi dwar l-attivitajiet tagħhom billi jgħidu jekk l-għanijiet jintlaħqux u kif ġew użati l-fondi allokati.

"Punt ieħor ewlieni f'din il-proċedura baġitarja kienet il-politika relatata mas-servizz tar-reklutaġġ li għandu jiġi mtejjeb.

Bħala prinċipju kemm il-Parlament kif ukoll il-Kunsill approvaw it-talbiet kollha għall-postijiet relatati mat-tkabbir ta' l-Unjoni.

Madankollu qed issir dejjem iktar diffiċli biex wieħed jifhem jew jiġġustifika d-dewmien fil-proċess ta' l-għażla ta' l-impjiegi li għandhom x'jaqsmu mat-tkabbir ta' l-2004.

Dan in-nuqqas għandu jiġi rrimedjat u l-istituzzjonijiet ma' l-EPSO għandhom isolvu din il-kwistjoni pressanti li jimlew il-postijiet vakanti.

Għalhekk id-deċiżjoni milħuqa mill-Parlament u mill-Kunsill li jsegwu mill-viċin il-proċess tar-reklutaġġ hija bżonnjuża.

"Il-qafas tal-baġit għall-2007 jaċċenna wkoll fuq punt ieħor importanti, jiġifieri l-koperazzjoni, bejn il-Kumitat tar-Reġjuni u l-Kumitat Ekonomiku u Soċjali.

Fis-sena baġitarja li jmiss għandha ssir analiżi realistika biex niżguraw li l-ftehim bejniethom jiġi mġedded mingħajr ma jiġi eskluż f'forom oħra ta' koperazzjoni.

Il-punt tat-tluq ta' kull eżerċizzju għandu jkun kooperazzjoni mhux separazzjoni, fejn irid jiġi żgurat ukoll li l-ekwità fit-tmexxija tas-servizzi magħquda tkun garantita.

Minħabba f'hekk ikun għaqli li jiġi ffurmat kumitat ta' ħidma biex tiġi indirizzata din il-kwistjoni u biex teżamina b'mod ġenerali l-impatt ta' l-opinjonijiet u xogħol ieħor li dawn iż-żewġ kumitati jagħtu.

Fl-2007 għandu jkollna anqas problema dwar l-assistenza lill-membri u fil-programm tal-viżitaturi.

Inħoss li f'dawn iż-żewġ servizzi ksibna progress tanġibli u l-impatt tagħhom għandu jinħass fl-2007 u l-2008.

Ta' min jgħid però, li l-informazzjoni li tingħata lill-Membri dwar is-servizzi li jistgħu jużaw trid tkun aktar effettiva.

"Is-sena d-dieħla għandna naraw ukoll li jkun hemm titjib fl-istruttura ta' l-istituzzjonijiet, biex ikunu aktar streamlined , kif ukoll nistennew implimentazzjoni aktar b'saħħitha fuq il-politika ta' re-deployment li nemmen li ser ikollha impatt pożittiv fis-snin li ġejjin.

Min-naħa l-oħra il-multilingwiżmu kien diżappuntanti.

F'dan ir-rigward intennu l-appoġġ li l-inizjattiva meħuda mill-Bureau tal-Parlament biex iwaqqaf gwida ta' prattika tajba li għandha tinkludi sanzjonijiet u penalitajiet.

It-tmexxija tajba ta' dan is-servizz utli iżda għali, għandu jkun fuq l-aġenda ta' l-istituzzjonijiet kollha għas-sena d-dieħla.

"Ma hemmx ħin biżżejjed biex nitkellmu fuq prijoritajiet oħra li ġew indirizzati f'dan il-baġit, bħall-politika ta' l-informazzjoni, fejn qed nisperaw li jiġu rreġistrati aktar progressi fl-2007.

Ix-xiri tal-proprjetà speċjalment proprjetà li għandna komun mal-Kummissjoni, fejn aħna jidhrilna li għandu jsir ħafna aktar titjib.

L-informatika, sigurtà taħriġ, is-simplifikazzjoni tal-leġiżlazzjoni u tant issues oħra.

Ta' min isemmi li waqt it-tfassil u l-iżvilupp tal-baġit ħassejna l-ħtieġa li nżommu kuntatt ma' l-istituzzjonijiet kollha.

"L-aħħar livell tal-baġit li ksibna fl-ewwel qari kien riżultat ta' dan il-proċess.

Infatti matul il-proċess ta' konċiljazzjoni mal-Kunsill u l-Kummissjoni, ir-rappreżentanti tal-Parlament għamlu l-aħjar li setgħu biex tinstab formola bilanċjata u qed nassumu li l-partijiet kollha inkluż il-Kunsill, jonoraw il-ftehim li jkun intlaħaq waqt dawn il-laqgħat.

Altrimenti l-iskop ewlieni ta' dawn it- trialogues u laqgħat ta' konċiljazzjoni jintilef.

Aħna ma nistgħux naċċettaw sitwazzjoni fejn xi proċedura ma tagħmilx aktar sens, jew agħar, proċedura li tkun kontro-produttiva għal-Parlament.

F'dawn iċ-ċirkustanzi nħoss li l-Kumitat tal-Baġit fix-xhur li ġejjin għandu jindirizza din il-kwistjoni b'mod urġenti."

Is-Sur Elles fakkar illi "fil-proċedura baġitarja ġew inklużi ntużaw varjeta' ta' elementi innovattivi biex jiġi ffurmat il-prinċipju tal-valur għall-flus ħalli tittejjeb l-effikaċa ta' l-infiq li jsir mill-UE u jkun żgurat valur għall-flus aħjar għaċ-ċittadini.

Issa jmissna li nkomplu niżviluppaw dan il-prinċipju billi nistabilixxu mekkaniżmu għal evalwazzjoni annwali ta' l-eżekuzzjoni ta' programmi speċifiċi."

Intestaturi 1a u 1b - Tkabbir sostenibbli

Skond il-Parlament, l-Aġenda ta' Liżbona hija essenzjali għall-UE.

Il-Membri ma kienux kuntenti bil-fatt li l-Kunsill kien naqqas l-ammonti allokati fil-linji tal-baġit relatati mar-riċerka u l-innovazzjoni.

Għalhekk, biex jikkonfermaw il-fehma tagħhom dwar l-Istrateġija Politika Annwali għamlu xi żidied bl-għan li tissaħħaħ il-kompetittivita' Ewropea.

Eżempju ta' dan huma ż-żidiet li saru għall-Programm għall-Kompetittivita' u l-Innovazzjoni, waqt li l-Programm Galileo ġie allokat żieda ta' €3 miljuni għal total ta' €100 miljun fl-approprjazzjonijiet ta' ħlas u dawk ta' impenn għas-sena 2007.

Il-Parlament adotta wkoll xi żidiet fl-approprjazzjonijiet ta' ħlas fil-qasam tal-fondi strutturali, iżda l-ammont tagħhom huwa inqas minn dak ippjanat fl-ewwel qari.

L-ammonti totali allokati għal Intestatura 1 huma ta' €54.3 biljun f'approprjazzjonijiet ta' impenn u ta' €44.9 biljun f'dawk ta' ħlas.

Intestatura 2 - Riżorsi naturali

Il-Parlament ma kienx kuntent bil-fatt li l-Kunsill għamel tnaqqis fl-infiq relatat mal-biedja minħabba li s-sena d-dieħla ser issir l-applikazzjoni ta' regoli ta' implementazzjoni ġodda taħt il-Politika Agrikola Komuni.

Il-Membri ddeploraw b'mod partikolari l-fatt li l-Kunsill rrifjuta l-proposta li jiffinanzja vaċċin kontra l-marda ta' l-ilsien ikħal.

Madankollu laqgħu d-deċiżjoni tal-Kummissjoni li tinkorpora l-iżvilupp ta' vaċċin ġdid għall-ilsien ikħal fil-baġit tar-Riċerka.

Il-Membri laqgħu wkoll l-istqarrija dwar Life+ sabiex isir provvediment ta' finanzjament interim ta' €15-il miljun biex jagħmel tajjeb għan-nuqqas leġiżlattiv li jista' jinqala bejn il-bidu ta' l-2007 u l-adozzjoni finali ta' bażi legali għall-programm.

L-ammonti totali allokati f'Intestatura 2 huma ta' €56.2 biljun f'approprjazzjonijiet ta' impenn u €54.7 biljun f'dawk ta' ħlas.

Intestatura 3 - Ġustizzja u l-Intern

Il-Parlament jemmen li t-tnedija ta' żona ta' liberta', ġustizzja u sigurta', u b'mod partikulari l-promozzjoni tad-drittijiet fundamentali, id-definizzjoni ta' politika komuni dwar l-ażil u l-migrazzjoni u l-ġlieda kontra t-terroriżmu u l-kriminalita' organizzata, hija waħda mill-prijoritajiet essenzjali ta' l-Unjoni.

Għalhekk reġa' daħħal iż-żieda li kien ippropona għall-Fond għall-Fruntieri Esterni sabiex jiġu allokati €170 miljun għal missjonijiet ta' sorveljanza.

Intestatura 4 - L-UE bħala msieħba globali

Intlaħaq ftehim dwar il-Politika Barranija u ta' Sigurta' Komuni.

Waqt li l-Parlament qabel li jipprovdi l-ammont ta' €159.2 miljun għas-CFSP, il-Kunsill impenja ruħhu li jipprovdi lill-Parlament b'informazzjoni fil-ħin dwar azzjonijiet u deċiżjonijiet individwali li jkunu ppjanati jew li jkunu ttieħdu f'dan il-qasam.

Il-Parlament baqa' fil-limitu ta' l-Intestatura 4, u dan ifisser li din is-sena, mhuwiex qiegħed jitlob li jintuża l-istrument ta' flessibilita'.

Dan jista' jipprovdi sa €200 miljun għal bżonnijiet mhux mistennija u li ma jirrepetewx ruħhom.

Intestatura 5 - Amministrazzjoni

Il-Parlament oppona l-fatt li l-Kunsill ried inaqqas l-istaff fil-Kummissjoni Ewropea.

Madankollu, il-Membri nsistew li għandu jsir eżerċiżżju ta' screening , jew analiżi, tal-bżonnijiet tal-Kummissjoni rigward il-postijiet tax-xogħol.

Il-Kummissjoni għandha toħroġ rapport sat-30 ta' April 2007.

Il-Membri ddeċiedew ukoll li jneħħu r-riżerva ta' €50 miljun għas-salarji ta' l-istaff.

Waħda mill-kundizzjonijiet biex titneħħa din ir-riżerva kienet li l-Kummissjoni tintegra l-pożizzjoni tal-Parlament fl-Istrateġija Politika Annwali 2007.

Kwistjonijiet oħra

Wara l-adozzjoni tar-rapport dwar il-Fond ta' Aġġustament għall-Globalizzazzjoni, €500 miljun għandhom ikunu disponibbli mill-Baġit ta' l-UE matul l-2007.

Il-Fond Ewropew għas-Solidarjeta' jipprovdi biljun ewro fis-sena bħala għajnuna għall-Istati Membri f'każijiet ta' diżastri naturali.

Istituzzjonijiet oħra

Is-Sur Grech kien ir-rapporteur għall-baġit ta' l-istituzzjonijiet l-oħrajn, fosthom il-Parlament.

Matul it-tieni qari tal-proċedura, ġie mfakkar li s-servizz amministrattiv konġunt tal-Kumitat Ekonomiku u Soċjali Ewropew, u tal-Kumitat tar-Reġjuni huwa "mod effettiv u dinamiku ta' kif jiġi evitat ix-xogħol doppju, jitnaqqsu l-ispejjeż u jiġi żviluppat l-ispirtu tat-tim mingħajr ma jitnaqqsu l-kwalita' u l-effiċjenza tas-servizz ipprovdut".

Iż-żewġ Kumitati ġew mistienda "jeżaminaw din il-koperazzjoni fid-dawl tal-prinċipju ta' qsim flimkien" ( co-sharing ), bil-għan li l-bżonnijiet taż-żewġ istituzzjonijiet jiġu ssodisfati u li tiġi garantita governanza ekwitabbli tas-servizz konġunt.

Baġit 2008

L-ewwel skambju ta' opinjonijiet dwar il-baġit li jmiss għandu jsir fi Brussel fl-24 ta' Jannar.

Proċedura: Baġitarja Vot: 14.12.06

20061207IPR01150 Il-baġit ġenerali 2007 [ELLES, GRECH] Websajt tal-Kumitat għall-Baġits


Fond biex jiġu masquma l-ispejjeż relatati mar-ritorn tal-migranti

Ġustizzja u Intern

Il-Parlament Ewropew adotta rapport li japprova l-proposta għal Fond Ewropew għar-Ritorn, bl-għan li tittejjeb il-ġestjoni tar-ritorn ta' immigranti llegali lejn il-pajjiż ta' oriġini tagħhom billi tingħata għajnuna lill-Istati Membri.

Il-Parlament adotta wkoll rapporti dwar tliet fondi oħra relatati.

L-erba fondi kollha kemm huma ġew stabbiliti fi ħdan il-programm 'Solidarjeta' u l-Ġestjoni tal-Flussi Migratorji' li beda s-sena l-oħra.

Il-programm għas-Solidarjeta' u l-Ġestjoni tal-Flussi Migratorji għandu l-objettiv li jiżgura li l-Istati Membri jaqsmu bejniethjom il-piż finanzjarju tal-ġestjoni tal-fruntieri esterni ta' l-Unjoni b'mod iktar ġust.

Għalhekk ser jgħin fil-finanzjament ta' assistenza teknika biex tkun imnieda politika Ewropea integrata dwar il-ġestjoni tar-ripatrijazzjoni u għandu wkoll iħaffef l-iskambju ta' informazzjoni u ta' l-aħjar prattika fost l-Istati Membri.

Permezz tar-rapport imħejji minn Barbara KUDRYCKA (EPP-ED, PL), il-Membri emendaw il-proposta tal-Kummissjoni sabiex jissaħħaħ il-prinċipju li kwalunkwe azzjoni ffinanzjata b'mod konġunt mill-Fond, għandha tirrispetta d-drittijiet fundamentali.

Huma laqgħu t-tħaffif tal-proċeduri ta' ritorn infurzat, iżda insistew li għandu jiġi mħeġġeġ ukoll ir-ritorn volontarju, speċjalment billi tiġi żviluppata koperazzjoni ma' awtoritajiet lokali għall-iskambju ta' informazzjoni dwar l-esperjenzi ta' migranti li jkunu diġa' rritornaw f'art twelidhom.

Ir-rapport jirreferi wkoll għal kontribuzzjonijiet finanzjarji limitati lil ċittadini ta' pajjiżi terzi li jirritornaw lura f'pajjiżhom b'mod volontarju.

Din l-għajnuna finanzjarja tista' tkopri l-ispejjeż li jsiru fl-ewwel ftit jiem ta' residenza fil-pajjiż ta' ritorn, kif ukoll dawk biex tinbeda attivita' ekonomika.

Il-Fond Ewropew għar-Ritorn għandu jipprovdi €676 miljun matul il-perjodu 2008-2013.

Kull Stat Membru għandu jirċievi €300,000 kull sena.

Nofs l-ammont li jibqa' għandu jkun allokat skond in-numru ta' immigranti llegali li diġa' jkunu soġġetti għal deċiżjoni ta' ritorn, li jkunu jinsabu fit-territorju ta' kull Stat Membru.

In-nofs l-ieħor għandu jkun allokat b'mod proporzjonali għan-numru ta' ex-immigranti f'kull pajjiż, li diġa' jkunu telqu mill-UE, kemm jekk ikunu telqu għax riedu huma, kif ukoll jekk ikunu tkeċċew.

Il-Fond għar-Ritorn ta' immigranti llegali huwa wieħed mill-erba' proposti mill-Kummissjoni fi ħdan l-inizjattiva 'Solidarjeta' u Ġestjoni tal-Flussi Migratorji' u għandu jibda japplika minn Jannar 2008.

Dawn il-fondi kollha għandhom l-għan li jaqsmu l-piż finanzjarju bejn l-Istati Membri b'mod ġust.

Il-Parlament adotta wkoll ir-rapporti dwar il-fondi l-oħra, jiġifieri l-Fond Ewropew għar-Refuġjati, l-Fond Ewropew għall-Integrazzjoni ta' Ċittadini ta' Pajjiżi Terzi, u l-Fond għall-Fruntieri Esterni, li għandhom japplikaw mill-bidu tas-sena d-dieħla sa l-2013.

Proċedura: Kodeċiżjoni (I)

20061214IPR01549 Il-Fond għall-Fruntieri Esterni għall-perjodu 2007-2013 bħala parti mill-programm ġenerali 'Is-Solidarjetà u l-Amministrazzjoni tal-Flussi ta' Migrazzjoni' Il-Fond Ewropew għar-ritorn għall-perijodu 2008-2013 bħala parti mill-programm ġenerali 'Solidarjetà u Ġestjoni tal-Flussi ta' Migrazzjoni' L-Integrazzjoni ta' ċittadini ta' pajjiżi terzi għall-perijodu 2007-2013 bħala parti mill-programm ġenerali 'Solidarjetà u Ġestjoni tal-Flussi ta' Migrazzjoni' Il-Fond Ewropew għar-Refuġjati għall-perijodu 2008-2013 bħala parti mill-Programm ġenerali 'Solidarjetà u Ġestjoni tal-Flussi ta' Migrazzjoni'